«У ўзи ҳамма болаларни уради». Самарқандда калтакланган боғча тарбияланувчиси мудира ҳақида гапирди\n19.01.2021 | 09:04\nСамарқанд вилояти Булунғур туманидаги 13-мактабгача таълим муассасида мудира боғча тарбияланувчисини ургани ҳақида хабар берилганди. «Zamon» информацион дастури мухбири мазкур ҳолат юзасидан ўрганиш ўтказиб, калтакланган бола билан суҳбатлашди.\nТаъкидланишича, 6 ёшли бола зукколиги учун мактабгача таълим ташкилоти томонидан тақдирланиб келган.\n«Энг яхши боғча опаларим — Шаҳноза, Диля опа. Ёмони эса Роҳат опа (мудира — таҳририят). У ўзи ҳамма болаларни уради», — дейди тарбияланувчи.\nШунингдек, боланинг бобоси ҳам ҳолатга муносабат билдирган.\n«Мен бу кишини кечирмайман. Аввал ҳам бу ишлар бўлган экан. Биз буни билмаганмиз. Эрталаб, болам, боғчага борасанми десак, бормайман деди. Кеча видеосини кўриб, асабларим бузилиб кетди», — дейди Мурод Маматқулов.\n«Шеърларни яхши ёдлайди. Машғулотларга ҳам қатнашади, лекин бироз тўполончилиги бор», — дея қайд этган тарбиячи Дилфуза Маҳкамова.\nМаълум бўлишича, аввал ҳам мудиранинг устидан мутасадди ташкилотларга шикоят келиб тушган. Аммо мудира шикоят қилувчиларни турли йўллар билан енгиб келган.\nҲозирда тегишли ташкилотлар томонидан ҳолат юзасидан ўрганишлар ишлари ўтказилмоқда ва тез орада мудирага тегишли чора кўрилиши маълум қилинган.\nАввалроқ «Zamon» информацион дастури мухбири мазкур боғча мудираси Роҳатой Аҳророва билан интервью уюштирганди. Мудира видеолавҳага изоҳ берар экан, ўзини тўғри тута олмаганини ва қизиққонлик қилганини таъкидлаган. У боланинг ҳақоратли сўзларни айтганини маълум қилган.\nЎзбекистонда янги ташкил этилган корхоналар сони юқори ҳудудлар маълум қилинди\n«2020 йилда 500 та Президент қарорлари бекор қилинди» – Адлия вазирлиги\nЧилонзордаги кафеда ёнғин содир бўлди\n«EZGU NIYAT» билан энг яқинларингизга ғамхўрлик қилинг\nРоссия антимонопол хизмати Моргенштерннинг «10 миллионлик реклама»сига қарши иш очди\nБугундан Ўзбекистонга қўшни Туркманистондан илиқ ҳаво массалари кириб келмоқда


Ислом илмий мероси ҳақида ташқаридан намуна қидиришимиз шарт эмас! - Hidoyat.uz\nИслом илмий мероси ҳақида ташқаридан намуна қидиришимиз шарт эмас!\nАсосий саҳифа Янгиликлар Ислом илмий мероси ҳақида ташқаридан намуна қидиришимиз шарт эмас!\nЧоп этилди May 24, 2019 Ислом илмий мероси ҳақида ташқаридан намуна қидиришимиз шарт эмас!da fikr bildirishni o'chirish\nҚадимий ва навқирон Самарқанд шаҳрида Имом Бухорий халқаро илмий-тадқиқот маркази, Тинчлик институти (АҚШ), Минтақавий мулоқот маркази билан ҳамкорликда халқаро семинар ўтказилди.\nУнда Ўзбекистон, Қозоғистон, Қирғизистон, Тожикистон, Туркманистон, Афғонистон ва АҚШдан 60 дан зиёд экспертлар, исломшунос олим ва мутахассислар иштирок этди.\nХалқаро семинарда жаҳолатга қарши маърифат билан курашиш, диний бағрикенгликни қўллаб-қувватлаш, маърифий ислом ғояларини кенг ёйиш, радикал кучларнинг бузғунчи ғояларидан ёшларни асраб-авайлаш масалалари муҳокама қилинди.\nИштирокчиларга Ўзбекистонда ушбу соҳада сўнгги йилларда амалга оширилаётган амалий ишлар, ташкил этилган янги илмий-тадқиқот марказлари ва диний ташкилотларнинг аждодларимиз меросини ўрганиш ва халқимизга етказишдаги аҳамияти, мамлакатимиз раҳбариятининг халқаро майдонда илгари сурган таклиф ва ташаббуслари ҳақида маълумот берилди.\nҚуйида халқаро семинар қатнашчиларининг Ўзбекистонда диний-маърифий соҳада амалга оширилаётган ислоҳотларга оид фикр-мулоҳазаларини келтирамиз:\nАйнур Абдурасилкизи – Дин масалалари бўйича илмий-тадқиқот ва таҳлил маркази директори (Қозоғистон):\n– Мутахассис сифатида Ўзбекистонда сўнгги йилларда содир бўлган ўзгаришлар мени бефарқ қолдирмади. Бугунги анжуман бизнинг, бир-биримизга қанчалик керак эканлигимизни кўрсатиб берди. Шуни алоҳида қайд этмоқчиманки, Бухоро, Самарқанд ва Қўқоннинг ислом маърифатига оид бой мероси биз учун диний-маърифий асос бўлиб хизмат қилган. Қозоқлар ва ўзбеклар бир тану бир жон бўлган қардош халқлардир. Азалдан бу ер илм ўчоғи бўлиб келган. Биз ўрганаётган барча масалалар шу заминда мавжуд. Мен ҳам ўз юртимга қайтганим заҳоти Имом Бухорий халқаро илмий-тадқиқот маркази билан алоқаларни боғлашга ҳаракат қиламан. Чунки бу марказ минтақадаги маърифий марказларнинг юраги бўлишига ишонаман. Ислом илмий мероси ва тамаддуни ҳақида биз ташқаридан намуна, ўрнак қидиришимиз шарт эмас. Тажрибамдан келиб чиқиб айтаманки, Ўзбекистонда бу борада ҳамма имкониятлар мавжуд.\nЗайирбек Эргашов – Қирғиз Республикасининг Дин ишлари бўйича давлат комиссияси директори:\n– Ўзбекистонда – Имом Бухорий халқаро илмий-тадқиқот марказида ўтказилган мазкур семинар бир-биримизнинг диний, маърифий қарашларимиз, илм-фан ва маданиятимиз ҳақида маълум хулосаларга келишимиз, барчамиз учун умумий бўлган йўналишларни белгилаб олишимиз учун жуда муҳим майдон вазифасини бажарди, деб ҳисоблайман. Ҳеч шубҳасиз, Марказий Осиёда шаклланган ислом тамаддуни бутун дунё илм фани ва маданиятининг ривожланишига катта ҳисса қўшган.\nСобиқ шўролар даврида ислом қадриятлари ва мусулмон зиёлиларига нисбатан зуғум кўрсатилганини яхши биламиз. Шунга қарамай, айнан Тошкентда 1944 йилда Ўрта Осиё ва Қозоғистон мусулмонлари диний идораси иш бошлаган, Бухорода Мир Араб мадрасаси қайта ташкил этилган. Айни шу заминда Марказий осиёлик диний етакчилар, зиёлилар ўз соҳалари бўйича чуқур таълим олдилар ва бутун минтақа бўйлаб хизмат қилдилар.\nБиздаги диний соҳадаги барча мутахассислар Тошкент, Бухоро, Андижон ва Қўқонда таълим олган эди.\nРасим Челидзе – дин масалалари бўйича эксперт, PhD (Қозоғистон):\n– Ўзбекистонда амалга оширилаётган ижобий ўзгаришлардан мамнунмиз. Ислом масалалари бўйича мутахассис сифатида Ўзбекистоннинг ислом маданияти ва илм-фанига қўшган ҳиссаси нечоғлик улкан эканини яхши англайман. Бугун мусулмон дунёси ўрганаётган илмий-маърифий мерос, истайсизми, йўқми, Ўзбекистон билан чамбарчас боғлиқ.\nИмом Бухорий халқаро илмий-тадқиқот марказини кўриб, ғурурландим. Ишонч билан айтаманки, ушбу марказ ислом уламолари илмий меросини ўрганиш бўйича дунёнинг энг нуфузли марказларидан бирига айланади. Бунинг учун Ўзбекистонда етарли тажриба ва илмий салоҳият мавжуд.\nВашингтонда ўтган конфессиялараро ифторда илк марта Ўзбекистон муфтийси иштирок этди


Rost24 - Ҳоким ёрдамчиси лавозими пора олиш учунми?\nТаъсис этилганига ярим йил ҳам тўлмаган лавозим эгалари - ҳоким ёрдамчиларидан нечтаси қўлга тушди? Ким энг кўп пора олган?\n«Президентнинг маҳалладаги вакиллари» деб аталган ҳоким ёрдамчиси лавозими 2022 йилнинг январидан буён мамлакатнинг 9300 дан ортиқ маҳаллаларида жорий қилинган. Бу лавозимда иш олиб бораётганлар бор-йўғи 4 ярим ойдан буён фаолият юритаётган бўлишсада, ҳоким ёрдамчиси пора билан қўлга тушиши ҳолатлари кам эмас.\nЛавозим жорий қилинганида ҳоким ёрдамчиларини ҳеч қайси ҳоким ёки раҳбар мажлисларга чақирмаслиги, турли ҳисоботлар билан «кўмиб ташламаслиги», ҳокимлар улар учун фақат шароит яратиб бериши кераклигини таъкидланган, «ҳоким ёрдамчилари ҳар қандай бюрократиядан холи бўлиши лозим», дея ҳимояланган ходимлар ишончни оқлашдими?\nЎтган давр давомида қанча ҳоким ёрдамчиси пора билан қўлга тушди? Энг кўп пора олган ҳоким ёрдамчиси ким? Пора олгани очиқланмай қолиб кетган ҳоким ёрдамчиларидан фарқли ўлароқ, бу лавозимдаги омадсизликка учраганлар ҳақидаги статистика билан танишинг.\nМарт ойида Сурхондарё вилояти Жарқўрғон тумани ҳокимининг тадбиркорликни ривожлантириш, аҳоли бандлигини таъминлаш ва камбағалликни қисқартириш масалалари бўйича ёрдамчиси Б.Х. фуқародан 5,5 миллион сўмни фирибгарлик йўли билан олган вақтида ашёвий далиллар билан ушланди.\nБу – Ўзбекистонда ҳоким ёрдамчилари билан боғлиқ очиқланган биринчи жиноят эди.\nҚашқадарёнинг Ғузор туманида ҳоким ёрдамчиси 300 доллар олаётган вақтда қўлга олинди. У маҳаллий фуқарога вилоят тез тиббий ёрдам марказига фельдшер бўлиб ишлашга киритишни ваъда қилганлиги айтилган.\nТошкент туманида Давлат хавфсизлик хизмати ходимлари ҳоким ёрдамчисини ҳибсга олди. Маълум бўлишича, Тошкент туманида яшовчи, 1982 йилда туғилган шахс мазкур тумандаги маҳалла фуқаролар йиғинларидан бирида ҳоким ёрдамчиси лавозимида ишловчи синфдоши билан келишиб, Тошкент шаҳар Олмазор туманида жойлашган 4 сотих ер майдонини мансабдор танишлари орқали бошқа бир шахснинг номига расмийлаштириб бериш эвазига ундан 30 минг АҚШ доллари талаб қилган.\nЗангиота туман ҳокимининг маҳаллабай ишлаш ва тадбиркорликни ривожлантириш масалалари бўйича ёрдамчиси А.Ю. ва туман кадастр бўлими собиқ ходими У.А. пора олиш вақтида қўлга олинди. Бош прокуратура ҳузуридаги Иқтисодий жиноятларга қарши курашиш департаменти маълумотига кўра, бу шахслар тадбиркор Р.дан қурилишга рухсатнома ва кадастр ҳужжатларини расмийлаштириб бериш учун 15,5 минг доллар олишган, яна 1 минг доллар олиш вақтида қўлга тушган.\nАпрель ойи бошида Чуст тумани ҳокими ёрдамчиси ер ажратиб бериш эвазига $15 минг талаб қилиб, мазкур жиноят амалга оширилаётган вақтда қўлга олинди.\nҲозирча йил бошидан буён энг кўп пора олган Тошкент шаҳри Юнусобод туманидаги ҳоким ёрдамчиси бўлиб турибди, у май ойида тадбиркордан 35 минг доллар пора олаётган вақтида ушланди.\nШунингдек, 19 апрель куни президент Шавкат Мирзиёев тамагирлик билан шуғулланадиган ҳоким ёрдамчиларини танқид қилиб, Тўрақўрғон тумани «Шарқ» маҳалласидаги ҳоким ёрдамчиси пора олгани учун 5 йилга қамалганини, бу каби ҳолатлар Мирзо Улуғбек, Юнусобод, Бўка, Бахмал туманлари, Марғилон, Ширин шаҳарларида ҳам мавжуд эканини маълум қилган эди.\nХўш, ҳоким ёрдамчиларининг маошлари қанча? Уларнинг пора олишга эҳтиёжи борми?\nҲоким ёрдамчиларининг ойлик иш ҳақи миқдори улар бириктирилган маҳалладаги хонадонлар сонига мутаносиб равишда белгиланади:\n• хонадонлар сони 500 тагача бўлган маҳаллада – 4 млн 932 минг сўм;\n• хонадонлар сони 501 тадан 1 000 тагача бўлган маҳаллада – 5 млн 343 минг сўм;\n• хонадонлар сони 1 000 тадан ортиқ бўлган маҳаллада – 5 млн 754 минг сўм.\nАммо, бу ҳаммаси эмас. Ҳоким ёрдамчилари фаолиятини қўллаб-қувватлаш жамғармаси ҳам ташкил қилинган бўлиб, жамғармадан\n- ҳоким ёрдамчилари иш ҳақининг аввалги иш жойи бўйича ўртача ойлик иш ҳақи миқдоридан кам бўлган қисмини компенсация қилиш;\n- бошқа ҳудудлардан келиб ишлаётган ҳоким ёрдамчилари ва республика вакиллари учун турар жой ижараси харажатлари учун компенсация тўлаш (БҲМнинг 2 баравари миқдорида – 540 минг сўм);\n- иш фаолиятида яхши натижаларга эришган ҳоким ёрдамчилари ва республика вакилларини ҳар ойда мукофотлаш;\n- ўз шахсий автомобилидан фойдаланаётган республика вакилларининг транспорт харажатларини компенсация қилиш;\n- республика вакилларининг бир ойда бир марта доимий яшаш жойига темир йўл транспортида бориб келиши учун компенсация тўлаш «эконом» тарифи бўйича харажатларнинг 100 фоизи, «бизнес» тарифи бўйича харажатларнинг 70 фоизи (самолётда учиш бундан мустасно);\n- йил якуни бўйича ўзига бириктирилган ҳудудда юқори натижаларга эришган республика вакилларига ва ҳоким ёрдамчиларига ипотека кредити асосида уй-жой харид қилиш учун субсидия тўлаш (уй-жой қийматининг 50 фоизигача, бироқ 150 миллион сўмдан ошмаган миқдорда) ва бошқа мукофотлар ажратиш мақсадида фойдаланилади.\nПрезидентга кўра, ҳали 40 фоиз маҳаллада ҳоким ёрдамчиларининг ишида натижа кўрингани йўқ. Аммо, ҳоким ёрдамчилари пора олиш бўйича бир бирлари билан «мусобақа» қилишда давом этмоқдалар.\nКейинги вақтларда ҳокимликлар тизимида фош этилган жиноятларнинг аксарияти ё ҳоким ўринбосарлари, ё ҳоким ёрдамчилари билан боғлиқ бўлаяпти. Яна бир савол туғилади: Қарорларни ҳокимлар қабул қилади, порани ўринбосарлар-у, ёрдамчилар оладими?\nТег: коррупция ҳоким ҳоким ёрдамчиси Ўзбекистон\nАйтилишигаку яхшикуя, ишкилиб булар хокимиятнинг порахур бугимига айланмасинда\nНазаримда, хоким ердамчиси лавозимини тугатиш керак.Акс холда еш кадрлар миниб кетавердилар.\nХоким ёрдамчилари бу президентнинг махалладаги вакили экан унга яхши ойлик хам, турли қўшимча имтиёзлар хам берилади, махаллий кенгаш депутутлар эса халқнинг жойлардаги вакиллари, уларга ойлик хам имтиёзлар хам йўқ (депутут дахлсизлигидан ташқари). Демак президент вакили халқ вакилидан устун турар эканда, қани бу ерда мантиқ! Хоким ёрдамчилари ишини махаллий кенгаш депутутларига берилса, улар бу ишни халқ учун сидқидилдан қилган бўлардилар!\nhar kim ozi uchun ozi javob beradi hammamiz ollohdan qorqib farzandlarimizga halol rizq yediraylik.\nменимча хаммаси хам хоким ердамчилари эмас, айникса судлар жуда купку факат таниш билиш бори босилиб кетади,банкларчи кредит 10 фоизи бори чикади.\nХоким ёрдамчтларидан хеч кандай фойда йук,улар давлат бюджетини кемирувчилар\nПорахўрликга қарши жазо чоралари кучайтирилмаса, жазо оғир ва қаттьий бўлмаса бу ҳолат такрорланаверади.\nХоким ердамчисига тугри маьнода муаммони кундаланг килса у виждонан бажаради.лекин хокимбобо унга кунмайди.шунинг учун мажбур ушбу ишни килишга мен узим гувохиман.


O‘zLiDeP ташаббуси билан сайхунободлик ёшлар учун китоб сайли ўтказилди | O'zLiDeP\nПрезидентимиз жорий йилнинг февраль ойида Сирдарё вилоятига қилган ташрифи чоғида белгилаб берилган 5 та устувор йўналишлардан бири – китобхонлик, айниқса, ёшларни китоб мутолаасига бўлган қизиқишларини янада оширишга алоҳида эътибор қаратган эди.\nДавлатимиз раҳбарининг ушбу белгилаб берган вазифаларни ижросини таъминлаш мақсадида Сайхунобод туманида “Фарзандимга китоб совға қиламан”, “Бир фарзандимга уч китоб” акцияси доирасида “Китоблар сайли” ташкил этилди.\nМазкур тадбир O‘zLiDeP Сиёсий Кенгаши Ижроия қўмитаси, Ўзбекистон Ёзувчилар уюшмаси вилоят бўлими, Ўзбекистон ёшлар иттифоқи вилоят Кенгаши, “Сирдарё ҳақиқати” газетаси таҳририяти, Республика Маънавият ва маърифат маркази вилоят бўлими, туман ҳокимлиги ҳамда бир қатор вилоят, туман ташкилотлари, муассасалари ҳамкорлигида ўтказилди.\nСайлга ташриф буюрган касб-ҳунар коллежлари, мактаб ўқувчилари учун арзон нархларда китоблар савдоси йўлга қўйилди. Шунингдек, O‘zLiDeP туман Кенгаши томонидан ўтказилган кўрик-танлов натижаларига кўра бир қатор номинациялар бўйича ғолибларни тақдирлаш баробарида, кам таъминланган, ижтимоий ҳимояга муҳтож оилаларга китоблар, эсдалик совғалари топширилди.\n– Тадбир доирасида биз маҳаллалар кесимида “Кимнинг уйида 500 та китоб бор?” танловини ўтказган эдик. Жараёнда 3000 тагача китоби бор оилалар борлиги аниқланди, – дейди O‘zLiDeP Сайхунобод туман Кенгаши аппарат раҳбари Абдужаббор Эрназаров. – Ана шулардан бири, 3-умумтаълим мактаби директори Назира Ғаниева бўлиб, унга партиянинг “Ташаккурнома”си топширилди.\nШунингдек, уй кутубхонасини очган Зиёда Очилова, ўз хонадонларида 2 мингтадан китоб фондига эга Насиба Арипова, Муҳаббат Бозорбоеваларга ташкилотчиларнинг эсдалик совғалари тақдим этилди.\nАҳоли ўртасида китобхонликни тарғиб қилган, кўп йиллар халқ таълими тизимида самарали фаолият олиб борган, “Халқ таълими аълочиси” Ботир Жавлонов, Мунира Усмонова, Лиля Абдуллаева, Қундузой Юсупалиева, Озода Наврўзоваларга китоблар совға қилинди. Китоб сайлида эллик нафардан зиёд китобхонларга ташкилотчилар томонидан эсдалик совғалар ва китоблар берилди.\n– Китоб сайли туманда ҳақиқий байрамга айланди, – деди O‘zLiDeP Сирдарё вилоят Кенгаши Ёшлар билан ишлаш бўлими мудири Ҳусан Жабборов. – Сайл иштирокчиларининг аксарияти фарзандлари, неваралари ва яқинлари учун китоблар харид қилишди. Бу каби тадбирларни вилоятнинг барча туман ва шаҳарларида ўтказиш белгиланди.\nТадбир сўнгида туман маданият бўлими томонидан ташкил этилган концерт дастури барчага бирдек қувонч бахш этди.


Коронавирус Хитой футболига қандай таъсир кўрсатмоқда? / CHAMPIONAT.asia\n02:00Olamsport: Чимаев билан жанг қилишни исташмаяпти, Ўзбекистонда ММА турнири ва бошқа хабарлар 0 00:53Артета: “Тьяго “Барселона”далигидаёқ менга ёқарди, у ажойиб футболчи” 1 00:18Темурхўжа Абдухолиқов: "Туғилган куним эмас, гол ҳақида ўйладим" 2 00:11“Боруссия” 16 ёшли ярим ҳимоячи билан келишувга эришди 1 23:43ПСЖ посбони яна жамоага қайтди 0 23:07"Металлург" - "Локомотив" 2:2. Бекободдан ГАЛЕРЕЯ 0 23:02Дастлабки танлов ғолиби - Хоразм вилоятида яшовчи Оҳунжон Аминов 1 22:48"Пахтакор" - "Истиқлол" учрашувини уммонлик ҳакамлар бошқариб боришади 8 22:42Унаи Эмери: “Месси дунёнинг энг яхши ўйинчиси ва шундай бўлиб қолади” 5 22:02Александр Ежов: "Энди таркибни ўзгартирмасак бўлмайди" 1 22:02"Тоттенхэм" тўғридан-тўғри Англия Лига Кубогининг 1/8 финалига чиқди, рақиб – "Челси" 1 21:52Исломбек Исмоилов: "Олти нафар асосий таркиб футболчимизда жароҳат бор" 1 21:51Мората "Ювентус"да ўзига рақам танлади 4 21:34Азар ва Асенсио "Реал"нинг "Бетис"га қарши ўйин учун қайдномасидан жой олмади 2 21:15"Барса" Зинченкони бир йилга ижарага олмоқчи 7\nКоронавирус Хитой футболига қандай таъсир кўрсатмоқда?\n01 фев 17:15\nТеглар : Хитойкоронавирус\nЯхши биласиз, охирги пайтларда Хитойнинг Ухань шаҳрида пайдо бўлган коронавирус атамаси жаҳон матбуотидан тушмай қолди.\nБу эса ўз навбатида нафақат одамларнинг турмуш тарзига, балки Хитой футболига ҳам катта таъсир ўтказяпти. Қуйида ушбу "кўринмас ажал"нинг спортга ўтказаётган таъсири ҳақида тўхталамиз.\n5 февраль куни чемпион "Гуангжу Эвергранд" ҳамда Кубок соҳиби "Шанхай Шенхуа" ўртасида Суперкубок бўлиб ўтиши белгилаб қўйилганди. Суперкубок шарқий Хитойдаги Жиангсу провинциясида жойлашган Сужу шаҳрида ўтказилиши режа қилинган ҳамда шу ўйин билан янги мавсумга старт бериш кутилганди.\nЛекин мамлакатда тарқалган коронавирус сабаб Суперкубок номаълум муддатга қолдирилди. Хитой футбол ассоциацияси бу ҳақда шундай баёнот берди: "Кенг жамоатчиликнинг бир жойда тўпланишига ҳукумат томонидан рухсат берилмаётгани сабабли Суперкубок номаълум муддатга қолдирилди. Ўйин қачон ва қаерда бўлиб ўтиши ассоциация томонидан кейинроқ маълум қилинади".\nКлублар дастлабки 3 турни сафарда ўтказади\nАйнан коронавирус сабаб ОФК Хитой клублари ОЧЛдаги дастлабки учта турни сафарда ўтказишини маълум қилди. Бу йилги Осиё чемпионлар лигасида Хитойдан "Бейжинг ФК", "Шанхай Шенхуа", "Гуангжу Эвергранд" ҳамда "Шанхай СИПГ" иштирок этади.\nҲозирча тўрттала жамоа ҳам дастлабки 3 турни сафарда ўтказиши аниқ бўлиб улгурди. Қолган учта тур ҳам сафарга кўчирилиши мумкин. Чунки ОФК берган маълумотда 4,5,6-турлар қаерда бўлиб ўтиши вазиятга қараб ойдинлик киритилади дейилган.\nСуперлига қачон старт олиши номаълум\nХитой Суперлигаси аслида 22 февралдан бошланиши лозим эди. Лекин тушунарли сабабга кўра, янги мавсум старти номаълум муддатга қолдирилди. Энди катта эҳтимол билан Суперлига баҳсларига баҳорда старт берилади.\nМамлакат спорт вазирлиги бу борада шундай чиқиш қилди: "Халқимиз саломатлигини ўйлаб барча спорт турларидаги халқаро ва ички мусобақаларни апрель ойига қадар тўхтатиб турамиз".\nВоқеалар қандай тус оляпти?\n- Коронавирус аломатлари Хитойдан ташқари АҚШ, Канада, Франция, Япония, Жанубий Корея, Таиланд ва Сингапурда ҳам кўрина бошлади.\n- Хитой ҳукумати Ухань ва Хуанган шаҳарларини ёпиб қўйишди. Мамлакатнинг катта қисми изоляция ҳолатига тушган. Кўплаб ресторан ва кинотеатрлар ёпилиб, улар ўрнига касалхоналар қуриляпти.\n- 26 январь куни Хитой футбол ассоциацияси аёллар ўртасидаги Олимпия ўйинларига саралаш босқичи Хитойдан Австралияга кўчирилишини расман маълум қилди.\n- 3-9 февраль кунлари Хитой, Австралия, Таиланд ва Хитой Тайпейи ўртасида футбол бўйича халқаро мусобақа бўлиб ўтиши лозим эди. Бу ўйинни ҳам Хитойда ўтказиш бекор қилинди.\n- Хитойнинг Дунгуан шаҳрида теннис бўйича Федерация Кубоги ўтказилиши лозим эди. Бу мусобақа Қозоғистонга кўчирилди ва 4-8 февралга белгиланди.\n- 24 январь куни Хитой баскетбол федерацияси ички чемпионат ўйинлари номаълум муддатга қолдирилганини эълон қилди.\n- Коронавирус киберспортга ҳам катта таъсир ўтказди. Тўғри, интернет орқали онлайн тарзда компьютер ўйинларини ўйнаса бўлади. Бироқ Хитойда киберспорт LAN шаклида ривожланган бўлиб, бунда ўйинчилар компьютер қаршисида ўтиргани билан уларни катта экранлар орқали минглаб мухлислар томоша қилади.\n- Эпидемия сабаб Хитойда анча урф бўлган League of Legends чемпионати ҳамда WESG Олимпиадаси номаълум муддатга қолдирилди. Шунингдек, Starcraft II, CS:GO, Hainan Master Spring Invitational мусобақаси ҳам ўтказилмаяпти. Бундан эса ташкилотчилар миллионлаб доллар миқдорида молиявий зарар кўрган.\nЮлдузларга нима бўлади?\nМаълумки, Хитой чемпионатида кўплаб юлдузлар фаолият юритади. Ҳозирда кўпчилик хорижлик футболчилар мамлакатни тарк этса, чемпионат қай аҳволда қолишидан саросимага тушган.\nМасалан, биргина "Шанхай СИПГ"да тўп тепаётган легионерларни олайлик. У ерда Халк, Оскар, Арнаутович, шунингдек ҳамюртимиз Одил Аҳмедов ҳам бор. Ҳозирда баъзи ОАВ юлдузлар ўзаро келишувга кўра шартномани бекор қилиш ҳақида ўйлай бошлаганини ёзмоқда.\n"Гуангжу Эвергранд"да бош мураббий сифатида Фабио Каннаваро ишлаб келмоқда, футболчилардан Паулиньо ва Талиска тўп тепяпти. Лекин кимда иккита фуқаролик бўлса, мамлакатдан чиқиб кетиш осон бўлмайди. Масалан, ўтган йил Хитой фуқаролигини қабул қилиб, ҳатто миллий терма жамоада ўйнашга улгурган Элкесон нима қилади?\nЛекин ҳозирча факт шуки, ҳеч ким ўз клубини тарк этгани йўқ. Ҳамма жимгина воқеалар ривожи қандай якун топишини кутмоқда.\nХитой Суперлигаси. Одил Аҳмедов ҳаракат қилаётган "Тяньцзинь Тэда" "Циндао Хуанхай"га йирик ҳисобда мағлуб бўлди 16\nИбрагимович: “У менга “чақирув” ташлашга журъат этди" 14\nХитой Суперлигаси. Аҳмедов ҳаракат қилаётган "Тяньцзинь Тэда" 90+1 дақиқада гол ўтказиб, мағлубиятга учради 11\n"Тяньцзинь Тэда" - "Хэбэй Илиньшаньчжуан". Асосий таркиблар маълум 0


8 Апр 2020 2422\nYandex.Taxi Тошкентда «Етказиш» хизматини йўлга қўйди. Унинг ёрдамида фойдаланувчилар, яқинларига кийим-кечак, озиқ-овқат ёки дори-дармон етказишлари, кичик корхоналар эса ўз мижозларига буюртмаларни юборишлари мумкин.\n«Етказиш»ни Yandex.Taxi иловасининг оддий сафарлар буюртмасини топиш жойининг ўзида топиш мумкин. Хизматдан фойдаланиш учун қабул қилувчининг телефони ва манзилини кўрсатиш керак. Унга сайтга ҳавола билан смс-хабар келади, қаерда машинанинг маршрут бўйича ҳаракатини кузатиш мумкин. Жўнатмани юбориш учун уни автомобилга олиб бориш ва ҳайдовчига топшириш, қабул қилувчига эса - чиқиш, тўловни амалга ошириш ва олиш керак бўлади.\nМасалан, Риёзий ва Ташселмаш ўртасидаги етказиб бериш тахминан 7 минг сўмга тўғри келади, Ракат маҳалладан Н16 шаҳар касалхонасигача - 10 минг сўм. Бу шаҳардаги энг унумли таклиф. Хизмат жўнатмани қабул қилишда тўланади ва ҳозирча фақатгина нақд пул билан.\nТошкент аҳолиси учун шунингдек «Эшикдан эшикгача» тури мавжуд. Уни хоҳиш-истакларда танласа, ҳайдовчи жўнатмани хонадон ёки офиснинг эшиги олдидан олиб кетади ва эшигигача етказади. Бундан ташқари шарҳларда контактсиз етказиб бериш усулини кўрсатиш мумкин. Ушбу ҳолатда ҳайдовчи зарур нарсани кўрсатилган манзилгача етказади ва қабул қилувчининг буюртмани олиши ва пулни қўйишини кутиб туради.\nХизматни, махсус ўқувдан ўтган, шунингдек инфеция тарқалиши билан боғлиқ профилактика чоралари ҳақида маълумот билан таъминланган, синалган ҳайдовчилар кўрсатишади.\nЮборишдан олдин нарсани конверт, қути ёки пакетга ўраш зарур. Етказма машинага сиғиши ва 20 килограммдан оғир бўлмаслиги керак. Масалан, ҳайдовчи билан чамадон, хужжатлар, нарсалар жойлашган пакетни етказиш мумкин. Велосипед, кир ювиш машинаси, торшер — мумкин эмас.\nYandex.Taxi бепул иловаси iOS va Android учун ўзбек, рус ва бошқа тилларда бепул мавжуд.\n30 Апр 2020 3916\n26 Апр 2020 2791\n1 Мая 2020 2565\n1 Мая 2020 2410\n30 Апр 2020 1965\n30 Апр 2020 1940\n2 Мая 2020 1832\n3 Мая 2020 1798\n1 Мая 2020 1734\n4 Мая 2020 1487\n6 Мая 2020 1421\n6 Мая 2020 1306\n1 Мая 2020 1291\n29 Апр 2020 1247\n4 Мая 2020 1182\n12 Мая 2020 1143\n27 Апр 2020 1099\n13 Мая 2020 1077


“Ўзбекистон Бизнесни ривожлантириш” уюшмаси ташкил этилди – Telegraph\n“Ўзбекистон Бизнесни ривожлантириш” уюшмаси ташкил этилди\nматбуот хизмати November 05, 2020\nЎзбекистон Республикаси Президентининг 03.04.2020 йилдаги “Коронавирус пандемияси даврида аҳоли, иқтисодиёт тармоқлари ва тадбиркорлик субъектларини қўллаб-қувватлашга доир қўшимча чора-тадбирлар тўғрисида”ги ПФ-5978-сонли Фармони ижросини таъминлаш мақсадида “Ўзбекистон Бизнесни ривожлантириш” уюшмаси ташкил этилди.\nУюшма Адлия вазирлиги томонидан №309- реестр тартиб рақами билан 2020 йил 26 октябрь куни давлат рўйхатидан ўтказилди.\n“Ўзбекистон Бизнесни ривожлантириш” уюшмаси таъсисчиларининг умумий йиғилиш қарорига асосан бугунги кунда “Ўзбекистон Экспортчилари” уюшмаси бошқаруви раисининг биринчи ўринбосари лавозимида ишлаётган Маликов Ёрқинжон Эркинжонович янги уюшманинг бошқаруви раиси лавозимига тайинланди.\nЁрқин Маликов 1987 йил Тошкент шаҳрида туғилган. Миллати - ўзбек. Маълумоти - олий.\n2010-2018 йиллар давомида “Evro Star Trade” оилавий корхонаси директори ўринбосари бўлиб ишлаган. 2018 йилдан ҳозирга қадар - "PRIME HOLDING" МЧЖ директори, 2019 йилдан Ўзбекистон экспортчилари уюшмаси бошқарув раисининг биринчи ўрибосари, шу билан бирга, Халқ депутатлари Олмазор тумани кенгаши депутати сифатида фаолият юритиб келмоқда.\n“Ўзбекистон Бизнесни ривожлантириш” уюшмасининг вазифалари этиб куйидагилар белгиланди:\n- мамлакатимиз тадбиркорларининг пандемия шароити натижасида юзага келган муаммоларини бартараф этишга кўмаклашиш ҳамда ишбилармонларнинг жаҳон бизнес стандартларига фаол трансформация жараёнларини амалга ошириш;\n- яширин иқтисодиётни қисқартиришда ҳукуматга кўмаклашиш;\n- рақамли иқтисодиётга тадбиркорлик субъектларини трансформация қилиш;\n- қонунчиликка киритилаётган ўзгартиришларнинг муҳокамаларига тадбиркорларни кенг жалб қилиш;\n- мамлакатимизда бизнес фаолияти билан шуғулланувчи тадбиркорлик субъектларини жадал ривожланишига, соҳадаги хусусий секторнинг мамлакатимиз иқтисодий ҳаётидаги роли ва аҳамиятини тубдан оширишга ёрдам бериш, бизнес фаолияти учун қулай шарт-шароит яратиш;\n- уюшма аъзолари ҳисобланган барча тадбиркорлик субъектларининг иш жараёнида мавжуд бўлган муаммоларини ўрганиш, таҳлил қилиш ҳамда муаммоларнинг ечимини топиш бўйича чора-тадбирлар белгилаш;\n- мавжуд муаммоларни ҳал қилиш бўйича зарур бўлганда амалдаги қонун ва меъёрий ҳужжатларга ўзгартиришлар киритиш юзасидан ҳукуматга таклиф киритиш;\n- мамлакатимизга импорт қилинаётган маҳсулотлар бўйича уюшма аъзоларининг фаолиятида божхона расмийлаштирувига доир юзага келаётган муаммоларни ҳал қилишга кўмаклашиш;\n- юртимиз бизнес салоҳиятини оширишда ривожланган давлатлар тажрибасини ўрганиш, илғор тажрибаларни Республика тадбиркорлари ўртасида тарғиб қилиш;\n- бизнесни ривожлантириш мақсадида чуқур маркетинг тадқиқотлари ва таҳлиллар олиб бориб, уларнинг натижалари асосида тегишли чора-тадбирлар белгилаш;\n- Уюшма аъзоларини бирлаштириш, уларнинг фаолиятини мувофиқлаштириш, шунингдек, муштарак мулкий манфаатларини ифода этиш ҳамда ҳимоя қилиш;\n- Уюшма аъзоларига чет эллик шериклар билан амалий мулоқотлар ва алоқаларни кенгайтириш, экспорт маҳсулотини ташқи бозорларга олиб чиқиш, шу жумладан, янги ишлаб чиқаришлар барпо этиш ҳамда чет эл инвестицияларни жалб этишда кўмаклашиш;\n- Уюшма аъзоларига Ўзбекистон Республикаси ва хорижда кўргазмалар, ярмаркалар, тақдимотлар, анжуманлар, бизнес форумлар, кооперация биржаларни ташкиллаштиришда яқиндан ёрдам бериш;\n- Ўз аъзоларининг инвестицион, тижорат, илмий-техникавий ва иқтисодий фаолиятини мувофиқлаштириш.\nЭслатма: Уюшмани молиялаштириш аъзолик бадаллари эвазига шакллантирилади.\n“Ўзбекистон Бизнесни ривожлантириш” уюшмаси


Умарнинг мусулмон бўлиши ҳақидаги бошқа ҳикоя\n6 йил аввал 1235 siyrat.uz\nИбн Исҳоқ: Умарнинг мусулмон бўлиши хусусида менга етиб келганига кўра, унинг синглиси Фотима бинт ал-Хаттоб Саид ибн Зайд ибн Амр ибн Нуфайлнинг аёли эди. Фотима ва унинг эри Саид ибн Зайд Исломни қабул қилган эдилар. Бироқ мусулмон бўлганларини Умардан яширишарди. Унинг қавмидан, Бани Адий ибн Каъб уруғидан бўлган Нуъайм ибн Абдуллоҳ ан-Наҳҳом исмли бир киши ҳам Исломни қабул қилган, бироқ қавмидан қўрқиб мусулмонлигини сир тутарди. Хаббоб ибн ал-Аратт Фотима бинт ал-Хаттобнинг уйига Қуръон ўқишни ўргатиш учун келиб турарди. Умар бир куни қиличини белига тақиб, Расулуллоҳ соллаллоҳу алайҳи васаллам ва бир гуруҳ саҳобаларини кўзлаб кўчага чиқди. Унга мусулмонлар Сафодаги бир уйда йиғилиб ўтиришгани ҳақида хабар етганди. Мусулмонлар эркагу аёлларини қўшганда қирққа яқин киши эдилар. Улар ичида Расулуллоҳ соллаллоҳу алайҳи васаллам, амакилари Ҳамза ибн Абдулмутталиб, Абу Бакр ибн Абу Қуҳофа ас-Сиддиқ, Али ибн Абу Толиб ва Маккада Расулуллоҳ соллаллоҳу алайҳи васаллам билан бирга қолган, Ҳабашистонга чиқиб кетмаган бир гуруҳ мусулмон кишилар розияллоҳу анҳум бор эди. Нуъайм ибн Абдуллоҳ Умарни учратиб қолиб: «Йўл бўлсин, Умар», – деди. Умар: «Муҳаммаднинг олдига кетяпман. Қурайшликларнинг бирлигини бузган, уларнинг ақлини паст санаган, динини айблаган ва илоҳларини сўккан бу собиъни151 ўлдирмоқчиман», – деди. Нуъайм: «Аллоҳга қасамки, нафсинг сени алдаб қўйибди, эй Умар! Наҳотки, Муҳаммадни ўлдирганингдан сўнг Бани Абдуманоф сенга ер юзида юришингга имкон беради, деб ўйлайсан. Сен бориб аввал қариндошларингни тузатмайсанми?!»– деди. Умар: «Қайси қариндошларимни?» – деди. У: «Куёвинг ва амакингнинг ўғли Саид ибн Зайд ибн Амр ва синглинг Фотима бинт ал-Хаттобни-да! Улар, Аллоҳга қасамки, мусулмон бўлиб, Муҳаммаднинг динига эргашишган. Сен уларнинг масаласини ҳал қил», – деди. Умар синглиси ва куёвининг уйига қараб жўнади. Уларнинг уйида Хаббоб ибн ал-Аратт ҳам бор эди. Унинг ёнида «Тоҳа» сураси ёзилган бир варақ бор эди. Хаббоб уларга шу сурани ўқитаётган эди. Улар Умарнинг шовқинини эшитганларида Хаббоб ичкари хонага ёки уйнинг бир жойига яшириниб олди. Фотима бинт ал-Хаттоб варақни олиб, тагига яширди. Умар уйга яқинлашганида Хаббобнинг уларга ниманидир ўқиб бераётганини эшитган эди. Уйга кирганда: «Мен эшитган бемаъни нарса нима?» – деб сўради. Улар: «Сен ҳеч нарсани эшитганинг йўқ», – дейишди. У: «Аллоҳга қасамки, менга айтишларича, сиз Муҳаммаднинг динига эргашибсиз», – деди-да, куёви Саид ибн Зайдга ташланди. Шунда синглиси Фотима бинт ал-Хаттоб эрини ҳимоя қилиш учун турганда, Умар уни ҳам уриб, жароҳатлади. У шундай қилгач, синглиси ва эри: «Ҳа, мусулмон бўлдик, Аллоҳ ва унинг Расулига иймон келтирдик. Нима қилсанг, қил!» – дейишди. Умар синглисининг қонга беланганини кўриб, қилган ишидан афсусланиб, ўзини тийди. Синглисига: «Ҳозиргина ўқиётган ўша варақни менга беринглар, Муҳаммад нимани келтирганини бир кўрай», – деди. Умар ёзишни билар эди. Шундай дегач, синглиси: «Сен уни йиртиб юборишингдан қўрқамиз», – деди. Умар: «Қўрқма», – деди ва ўқиб бўлиб, қайтаришга илоҳларининг номи билан қасам ичди. Умар бу сўзларни айтганида, синглиси унинг Исломга киришига умид қилиб: «Ака, сиз мушрик ҳолингизда нопоксиз. Бу Қуръонни фақат пок киши ушлай олади», – деди. Умар туриб ғусл қилди ва синглиси унга варақни берди. Унда «Тоҳа» сураси ёзилганди. Умар суранинг бош қисмини ўқиб: «Бу нақадар гўзал сўз, нақадар оромбахш!» – деди. буни Хаббоб ибн ал-Аратт эшитиб, унинг олдига чиқди ва: «Аллоҳга қасамки, сени Аллоҳ ўз Пайғамбарининг дуоси билан мушарраф қилган бўлишини умид қиламан. Чунки мен кеча Пайғамбаримизнинг: «Эй аллоҳ, Исломни Абул-Ҳакам ибн Ҳишом ёки Умар ибн ал-Хаттоб билан азиз қилгин», – деб дуо қилаётганларини эшитдим. Сенга Аллоҳни эслатаман, эй Умар! Аллоҳни!» – деди. Шунда Умар: «Эй Хаббоб, менга Муҳаммад қаердалигини кўрсат. Мен бориб Исломга кирай», – деди. У: «Сафодаги бир уйда, бир неча саҳобалари ёнидалар», – деди. Умар қиличини олиб, белига тақди. Сўнг Расулуллоҳ соллаллоҳу алайҳи васаллам ва саҳобалари томон жўнади. Келиб эшикни тақиллатди. Мусулмонлар Умарнинг овозини эшитганларида, Расулуллоҳ соллаллоҳу алайҳи васалламнинг саҳобаларидан бири туриб эшик тирқишидан қаради. Умарнинг қилич таққанини кўриб, Расулуллоҳ соллаллоҳу алайҳи васалламнинг олдиларига хавотирланиб келди-да: «Эй Аллоҳнинг Расули, бу Умар ибн ал-Хаттоб экан, қилич тақиб келибди», – деди. Ҳамза ибн Абдулмутталиб: «Унга рухсат беринг,агар яхшилик билан келган бўлса, яхшилик қиламиз; агар ёмонлик билан келган бўлса, ўз қиличи билан ўлдирамиз», – деди. Шунда Расулуллоҳ соллаллоҳу алайҳи васаллам: «Изн бер!» – дедилар. Ҳалиги киши Умарга киришга изн берди ва Расулуллоҳ соллаллоҳу алайҳи васаллам ўринларидан туриб, хонада кутиб олдилар. Умарнинг белбоғидан тутиб қаттиқ тортдилар ва: «Эй Хаттобнинг ўғли, нима учун келдинг? Қасамки, Аллоҳ сенга бир бало туширмагунча тўхтамайдиганга ўхшайсан!» – дедилар. Умар: «Эй Аллоҳнинг Элчиси, мен Аллоҳга, Расулига ва у Аллоҳ ҳузуридан келтирган нарсаларга иймон келтириш учун келдим», – деди. Расулуллоҳ соллаллоҳу алайҳи васаллам шундай такбир айтдиларки, бундан у Зотнинг хонадаги саҳобалари Умарнинг мусулмон бўлганини билдилар. Кейин Расулуллоҳ соллаллоҳу алайҳи васалламнинг саҳобалари жойларидан тарқалдилар. Ҳамзадан сўнг Умар ҳам мусулмон бўлганида, уларнинг руҳлари кўтарилган, бу икки киши Расулуллоҳ соллаллоҳу алайҳи васалламни ҳимоя қилишлари ва улар ёрдамида мусулмонлар адолат талаб қила олишларини билишган эди.


04 июн 2020, Тошкент вақти: 23:04\nЎзбекистондаги Интернет фойдаланувчилари Skype овоз хизматлари фаолияти тикланганини айтишмоқда. Айрим фойдаланувчилар эса тармоқда ўзгариш сезишмаётгани, Skype орқали қўнғироқлашувларда муаммо ҳамон сақланиб қолаётганини таъкидлашмоқда. Бир кун аввал “Ўзбектелеком” ширкати ҳамкорлар тармоғидаги профилактик ишлар тугаллангани, Skype, Viber каби интернет-мессенжерлари нормал ишлаётганини маълум қилган эди.\n"Ўзбектелеком" мулозимларидан бири Озодлик билан суҳбатда ҳамкорлар тармоғида профилактика ишлари 2 октябрь куни ниҳоясига етгани ва интернет-мессенжерлардаги муаммо тўлиқ бартараф этилганини таъкидлади.\nЎзбекистондаги Интернет провайдерлари Skype, Viber, Telegram каби мессенжерлар алоқасида муаммо июль ойидан бери кузатилаётган эди.\nХусусан, Skype тармоғи хизматидан фойдаланувчи ўзбекистонликлар июль ойи охирларидан буён мамлакат ичкарисида бу мессенжердан фойдаланиш қийинлашиб қолганидан шикоят қилишаётганди.\n"Ўзбектелеком" ширкатидагилар эса ўшанда тармоқда профилактика ўтказилаётганини айтиб, мазкур мессенжер-овоз хизмати сифати 1 сентябрдан, кейин эса 1 октябрдан яхшиланишини ваъда қилишган эди.\nОзодлик боғланган ўзбекистонлик Интернет фойдаланувчилари Skype фаолияти яхшиланганини айтишмоқда.\n- Кеча гаплашдик, анча ахши. Ҳозир ишлаяпти, - деди ўзбекистонлик фойдаланувчи.\nАйримлар эса муаммо ҳозир ҳам мавжудлигини таъкидлашмоқда.\n- Skype очилганини эшитиб 65 минг сўм Интернетга тўлаб келдик. Россиядаги қариндошларимиз билан гаплашамиз-да. Лекин, ишламаяпти. Нима бўляпти ўзи, тушунмаяпмиз, - дейди андижонлик Маъруфжон.\nЎзбекистонликлар чет элдаги яқинлари билан гаплашишда, асосан, Skype ва Viber сингари бепул хизматлардан фойдаланиб келишади.\n"Ўзбектелеком" эса Ўзбекистондаги барча провайдерларни Интернет алоқаси билан таъминлаб келувчи ягона миллий телекоммуникация операторидир.\nЎзбекистонда Skype каби мессенжерларнинг ишламай қолиши ҳукуматнинг Интернетни жиловлаш йўлидаги навбатдаги уриниши, дея кўрилаётганди.


10:23 17.01.2019 Ҳавола олиш\nЎзбекистонда қиймати 50 миллион евро бўлган онкологик марказ очилади ҳамда Германияда шифокорларнинг малакасини ошириш имкони пайдо бўлади.\nТОШКЕНТ, 17 янв –Sputnik. Ўзбекистонда Германия билан ҳамкорликда қиймати 50 миллион евро бўлган онкологик марказ очилди, деб хабар қилмоқда Соғлиқни сақлаш вазирлиги.\n“Ўзбекистон Соғлиқни сақлаш вазирлиги ҳамда OPASCA German Oncology Solutions GmbH томонидан 50 миллион евро қийматидаги энг сўнгги технология ва жиҳозлар билан таъминланган, замонавий клиника бунёд этиш юзасидан келишув имзоланди”, - дейилган хабарда.\n- Натижасида ўта оғир, мураккаб ва гумонли ҳолатларга ҳам аниқ ташхис қўйиш ва самарали даволаш имкони юзага келади. Муҳими, ушбу замонавий шифохонада германиялик етакчи мутахассис ва олимлар доимий асосда ишлайди, – дейди Соғлиқни сақлаш вазири Алишер Шадманов.\nБундан ташқари, Мангейм университети клиникаси профессорлари томонидан ўзбекистонлик мутахассисларни тайёрлаш йўлга қўйилади. Шу тариқа мамлакатимиз тарихида биринчи маротаба тиббиётнинг барча йуналишлари бўйича Германиянинг энг илғор тиббиёт марказида мутахассисларимизни мунтазам тайёрлаш ҳамда малака ошириш тизимига асос солинди, - дейлган хабарда.\nМаълумки, Германия тиббиёти энг ривожланган давлатлар сирасига киради. Айниқса, онкология йўналишида кўплаб ютуқларга эришган. Бу борада профилактика, касалликни эрта аниқлаш, юқори технологик даволаш ҳамда реабилитация борасида катта натижаларни қўлга киритган.


Самарқанд вилоятининг энг чекка туманларидан бири — Ургут ҳақида гап кетса, тадбиркор, меҳнаткаш, танти ва мард одамлар кўз ўнгимизга келади. Қарийб беш юз минг аҳолиси билан Ургут республикамиздаги энг гавжум ҳудудлардан бири саналади. Кўп йиллар тамакичиликка ихтисослашган мазкур туманда кейинги пайтда деҳқончилик билан шуғулланиш кенгайиб бормоқда. Боғдорчилик эса азал-азалдан маълуму машҳур. Ургутнинг узуми, майизи жуда харидоргир.\nҲар бир қишлоқ эса ўзига хос анъаналари билан ажралиб туради. Масалан, ғўсликлар ҳунармандлиги, камангарон, вағашти, испанзаликлар тадбиркорлиги туфайли ном қозонган. Баҳрин, Манғитобод, Жозмон, Оқмачит, Бешкапа, Найманда яшовчилар кўпроқ деҳқончилик билан шуғулланса, Бешкал, Терсак, қоратепаликлар чорвачилик ортидан тирикчилик қилишади.\nОдамлари соддадил, беғубор. Юрт равнақи, эл манфаати учун астойдил хизмат қилишни яхши кўришади. Бекорчиликни ёмон кўришади. Шу боис ҳам, айниқса, бозорга йўлингиз тушса, уларнинг йўқдан йўндираётгани, борни эса дўндираётганига гувоҳ бўласиз. Ургут бозорининг довруғи, машҳурлиги ҳам бежиз эмас. Бу ерда фаолият юритадиган тадбикорлар Хитой, БАА, Туркия, Тожикистонлик ҳамкорлари билан келишган ҳолда расталарни сифатли ва арзон кийим-кечаклар, минг бир хил маҳсулотлар билан тўлдиришади. Умуман, Ургут бозорларидан ҳеч нарса харид қилмасангиз ҳам бир олам завқ олиш, юртимиздаги файзу баракотнинг нечоғлик улуғлигини англаш мумкин.\nЯқинда ҳузуримга бир отахон келди. Қорақалпоғистон Республикасининг Тўрткул туманидан экан. У киши гап орасида бозоримизнинг файзи ҳақида шавқ билан сўзлаб, бир воқеани айтиб берди. Отахон шу йилнинг ёзида каттагина маблағ билан бозорга келиб, у-бу нарса харид қилибди. Дўконлардан биридан чиқишда эса ҳамёнини унутиб қолдирибди. Манзилига кетиш учун автобусга ўтирибди ва пули йўқлигини билиб қолибди. Минг хавотир билан шоша-пиша ўзи кирган дўконга қайтиб келса, сотувчи йигит, рўмолчага ўралган пулни нуронийга тутқазибди. «Беш миллион сўм, эди — дейди отахон. — Пулимдан ажралдим, деб ўйловдим, йўқ ҳаммаси жойида экан. Шундай ҳалол, бировнинг ҳақига хиёнат қилмайдиган одамлар борлиги учун ҳам бу туман, бу бозор баракали экан!»\nДарҳақиқат, мана шу кичик бир мисол ҳам одамийликни устун билган ургутликларга берилган муносиб баҳодир.\nПрезидентимиз ташаббуси билан ҳар бир раҳбар жойларга чиқиб, одамлар орасида бўлмоқда. Уларнинг дарду ташвишларини ўз кўзлари билан кўриб, мавжуд муаммоларга ечим топишга бош-қош бўлмоқда. Муҳими, бу орқали халқ билан мулоқот энг самарали усул эканлигини англаб етяпмиз. Одамлар билан бирга бўласиз, уларнинг юз-кўзига боқиб, мурожаатини эшитасиз. Сектор раҳбарларининг қишлоқма-қишлоқ юришлари эса ўз натижасини кўрсатмай қолмайди, албатта.\nМасалан, Ургут тумани «Ипакли» маҳалласи «Халқабод» қишлоғида истиқомат қилувчи фуқаролар томонидан қишлоқ ички хўжалик йўлини таъмирлаш масаласида мурожаат қилинди. Бориб ўргандик. Шағал-тош ётқизилган йўлнинг айрим қисмларини таъмирлаш мақсадида аҳоли томонидан тупроқ ётқизилган, ёғингарчилик натижасида тупроқ лой кўчага айланиб кетган. Шу ва туман ҳудудидаги бошқа автомобиль йўллари босқичма-босқич давлат дастури ҳамда ҳашар йўли билан таъмирланмоқда.\nТуманда тадбиркорлар кўп. Уларнинг қилаётган ишларидан эса кўнгил яйрайди. Ана шундайлардан бири Манғитобод қишлоғида яшовчи Бахтиёр Эршаевдир. У ўз қишлоғида мини стадион қуриб, ёшларнинг бўш вақтларини мазмунли ўтказиш учун қулай шароит яратиб берди. Куни кеча ушбу стадионнинг очилиш маросимини ўтказдик. Болажонлар роса хурсанд бўлишди. Худди шу қишлоқда яшовчи яна бир тадбиркор Ғиёс Низомов эса ўз маблағлари ҳисобидан тўй маросимларни ўтказишга мўлжалланган бино қурди. Ҳадемай ушбу кошонани ҳам фойдаланишга топширамиз. Ўзгалар манфаатини ўйлаган мана шундай тадбиркорлар сафи кенгаяверсин.\nКам таъминланган оилалар ҳолидан хабар олиш, уларга кўмаклашиш ҳам доимий эътиборимизда. Мисол учун Аълохотин маҳалласида ўтказилган сайёр учрашувда биринчи гуруҳ ногирони А. Жуманов оиласига газ плитаси совға қилинди. Юқори Қайроқли маҳалласида бўлиб ўтган мулоқотимиз давомида фуқаролар томонидан кўмир, ички йўлларни таъмирлаш ва электр энергияси, тиббий газ етказиш бўйича қилинган мурожаатларни ўрганиб чиқдик. Ушбу масалалар ижросини таъминлаш бўйича туман ташкилотларига топшириқ берилди. Сайёр қабулдан сўнг маҳалладаги ногиронлиги бор ва кексалар ҳолидан хабар олиниб, уларга озиқ-овқат маҳсулотлари улашилди. Шунингдек мазкур маҳаллада яшовчи Турон бобо Бердиевга қўлтиқ таёқ олиб берилди. Санчиқул маҳалласида яшовчи фуқаро Баҳодир Зоҳидовнинг яшаб турган уй-жойи жорий йилнинг 13 декабрь куни бахтсиз тасодиф туфайли ёниб кетган эди. Ушбу хонадонга туман ҳокимлиги томонидан барча керакли ёғоч материаллари олиб берилди.\nБундай мисолларни келтиришдан мақсад шуки, одамларга озгина эътибор ва меҳр кўрсатсангиз, улар сизни бошига кўтаришади, чин дилдан дуолар қилишади. Энг муҳими, улар билан қанча кўп ҳамнафас бўлсак, шунчалик ишимиз бароридан келади. Яқинда оилам билан қиш фаслида тоғли ҳудудда яшаётган аҳолининг турмуш тарзини ўрганиш, қишлоқ аҳли ҳаёти, оддий кун кечинмаларини ўз кўзим билан кўриш, ҳис этиш учун бир тун қишлоқда меҳмон бўлдим.\nИкки нафар фарзандим ва турмуш ўртоғим билан туманнинг энг чекка тоғли қишлоғи Сойғўсда бўлдик.\nСойғўс маҳалласи туманнинг энг чекка тоғли ҳудуди охирги қишлоғи ҳисобланади, бу ерда 5 мингдан зиёд аҳоли истиқомат қилади. Қишлоқ аҳли одамларига таъзим қиламан. Мени ва оиламни самимий, юракдан қабул қилганлари учун. Қишлоқларда муаммолар ҳам етарли, ҳокимликнинг бу ерларда амалга оширадиган ишлари талайгина. Қишлоқ аҳли билан кенгашиб, ўзим бажаришим керак бўлган ишлар чора-тадбирларини белгилаб олдим. Режалар туздим.\nУмид қиламанки, бу режаларимиз амалга ошиб, эл-юрт олдида юзимиз янада ёруғ бўлади.\nСамарқанд вилояти Ургут тумани ҳокими


Yandex «Yandex.Mahalla» хизматини тақдим этди\nРоссия компанияси Тошкентда қўшнилар ўз туманлари янгиликларини ўқиб, муҳокама қиладиган, эълонлар жойлай оладиган, яқин атрофдаги қизиқарли ҳодисалардан хабардор бўладиган хизматни ишга туширди. Бугунга қадар бу хизмат фақатгина Россияда мавжуд бўлиб, Яндекс.Район. деб номланган.\nЖорий йилнинг октябрь ойида Яндекс yandex.uz ни қайта ишга туширди, маҳаллий янгиликлар билан бош саҳифани янгилаб, хариталарни такомиллаштирди. Фактга асосланган жавоблар такомиллаштирилиб, маълумотлар геотаргетинг жиҳатдан янада долзарблашди.\nYandex.Mahalla ўзи нима?\nТошкентдаги 11 туманнинг ҳар бирининг ҳамжамияти бўлиб, у ерда фойдаланувчилар маҳаллий янгиликлардан бохабар бўлишлари мумкин: масалан, йўлнинг нариги тарафидаги дўконнинг очилиши, спорт секциясига қабул эълон қилингани ёки чироқлар ўрнатилиши. Ҳамжамиятларда одамлар ўзаро маслаҳатлашади ва эълонлар жойлашади – буюмлар сотади, иш қидиради, уй ҳайвонларига янги соҳиб излайди. Репетиторлар, ишчилар ва энагалар қўшниларига ўз хизматларини такли қилишлари, тадбиркорлар эса, чегирмалар, янги маҳсулотлар ва хизматлари ҳақида хабар беришлари мумкин.\nТуман ҳокимликлари вакиллари Яндекс.Маҳаллада ўзларининг расмий ҳисобларини юритадилар, пойтахт ҳокимияти қошидаги Жамоатчилик кенгаши эса фойдаланувчилар ўз саволларига жавоб олишларига кўмаклашадилар.\n«Тошкент Россиядан ташқарида мазкур хизмат ишга туширилган илк шаҳардир. Хизматни Ўзбекистонда ишга тушириш чоғида маҳаллий аҳоли эҳтиёжларини ҳисобга олганмиз: масалан, рус тили билан бир қаторда ўзбек тилида ҳам ёзишлари мумкин, шунингдек майдонга маҳаллий ном бердик», — дейди Яндекснинг Ўзбекситондаги ҳудудий директори Евгений Лукьянчиков.\nYandex.Mahalla – интерфейси ўзбек ва рус тилларида. Махсус модерация фойдаланувчиларга спамсиз, фақат долзарб маълумотларни олиш имконини беради.\n«Яндекс.Район.да мазкур хизмат ишга туширилган шаҳарлар аҳолиси турли: Новосибирскдаги уйлардаги совуқ батареялар, Краснодарда тарихий боғнинг очилиши ёки маҳаллий депутатнинг Москвадаги иши ҳақидаги ҳисобот каби масалаларни муҳокама қиладилар. Ўйлаймизки, Тошкентда ҳам мазкур хизмат талабгир бўлади ва қўшнилар он-лайн суҳбатлашалдиган асосий масканга айланади», — дейди Яндекс.Район хизмати бошлиғи Татьяна Горелик.\nРоссияда Яндекс.Район 2016 йилда ишга тушган, ва бугунги кунда унда ўндан ортиқ: Москва, Санкт-Петербург, Краснодар ва бошқа шаҳарлар аҳолиси мулоқот қилмоқда. Хизматнинг ойлик аудиторияси 3,5 миллион фойдаланувчидан ортиқ.\n70дан ортиқ хизматлар дунё бўйлаб ишламоқда. Ўзбекистонда шу жумладан:\nАлиса - Yandex иловасида «яшайдиган» овозли ёрдамчи турли саволларга жавоб беради. Айтганча, у Скарлет Йохансонга овоз берадиган актриса овози билан гапиради.\nЯндекс Об-ҳаво - нейрон тармоғи 50 йиллик маълумотларни таҳлил қилиб, имкон қадар аниқ метеорологик маълумотни беради.\nНашр санаси: 15-11-2018\nЯндекс.Махалла, сервис, Yandex, Яндекс.Махалля, янгиликлар\nТоҳир Малик ҳаётдан кўз юмди\nКаннда Ўзбекистон миллий павильони очилди\nЎзбекистон Канн Халқаро кинофестивалида\n«Уммон» энди йўқ\n«Барон-2»да яна таниқли актёрлар\nЎзбекистон павильони Канн Халқаро кинофестивалида\nРиту Беридан Ferghana Fantasy либослар тўплами\n«ART HOUSE» дан бепул маҳорат дарслари\nЎзбек фильмлари халқаро кинобозорда сотилди\nЮлдузлар #kitobhadya акциясида\nПойтахтимизда Наврўз сайли


Аҳмад Лутфий ҳозирги замон адиби, тарихчи олим. Биз эътиборингизга ҳавола этаётгаи Интизор кутилган тонг қиссаси Саодат асридан ҳикоя қилувчи олти жилдли асарнинг биринчи китобидир. Китоб тўла ҳолида …\nАҳмад Лутфий ҳозирги замон адиби, тарихчи олим. Биз эътиборингизга ҳавола этаётгаи Интизор кутилган тонг қиссаси Саодат асридан ҳикоя қилувчи олти жилдли асарнинг биринчи китобидир. Китоб тўла ҳолида Жаноби Пайғамбаримиз алайҳиссаломнинг туғилишларидан то вафотларига қадар муборак ҳаётларини камраб олади. Худди шу мавзуга бағишланган бошқа асарлардан фарқи муаллиф аниқ тарихий воқеаҳодисаларни ўзига хос бадиий йўсинда акс эттирганидир. Натижада у ғоят ўқишли чиққан. Бу китобларнинг машҳур бўлиб …\nФайл ҳажми: 2.04 MB\nЭЪЛОН! “РИЗҚ КАЛИТЛАРИ” ВА “НАЖОТ КЕЛТИРУВЧИ ДУОЛАР” КИТОБИ НАШР ЭТИЛДИ!\nҚуйида мазкур китобнинг қисқача тавсифини келтирамиз. Китоб номи: Ризқ калитлари, Нажот келтирувчи дуолар. Муаллифлар: Зиёвуддин Раҳим, Одилхон қори Юнусхон ўғли. Нашриёт номи: Шарқ. Китоб нашр этилга…\nҚуйида мазкур китобнинг қисқача тавсифини келтирамиз. Китоб номи: Ризқ калитлари, Нажот келтирувчи дуолар. Муаллифлар: Зиёвуддин Раҳим, Одилхон қори Юнусхон ўғли. Нашриёт номи: Шарқ. Китоб нашр этилган жой ва сана: Тошкент, 2018. Ҳажми: 302-бет. Қоғоз бичими: 6090 1/16 Адади: 10.000 нусха. Ўзбекистон Республикаси Вазирлар Маҳкамаси ҳузуридаги Дин ишлари бўйича қўмитанинг 1044-рақамли рухсати билан нашр этилди. Ризқ калитлари, Нажот келтирувчи дуолар китобини Кўкалдош мадрасаси яқинидаги Кито…\nФайл ҳажми: 1.55 MB\nЭЪЛОН! “БОЛА – ОДОБИ БИЛАН АЗИЗ” КИТОБИ НАШР ЭТИЛДИ!\nБола одоби билан азиз китоби нашр этилди. Мазкур китобда болалар одоб-ахлоқи билан боғлиқ маълумотлар келтирилган. Шунингдек, китобдан болалар дунёқарашини кенгайтирадиган қизиқарли мавзулар, ибратли…\nБола одоби билан азиз китоби нашр этилди. Мазкур китобда болалар одоб-ахлоқи билан боғлиқ маълумотлар келтирилган. Шунингдек, китобдан болалар дунёқарашини кенгайтирадиган қизиқарли мавзулар, ибратли ҳикоялар ўрин олган.Қуйида мазкур китобнинг қисқача тавсифини келтирамиз.Китоб номи: Бола одоби билан азиз.Нашрга тайёрловчи: Зиёвуддин Раҳим.Муҳаррир: Бобомурод Эрали.Нашриёт номи: Наврўз.Китоб нашр этилган жой ва сана: Тошкент, 2016.Адади: 5500 нусха.Ҳажми: 356-бет.Қоғоз бичими: 70100 1/16\nФайл ҳажми: 1.61 MB\nЭЪЛОН! “ПАЙҒАМБАРЛАР ТАРИХИ” (1-4) КИТОБИ НАШР ЭТИЛДИ!\nПайғамбарлар тарихи китоби илк бор тўлиқ шаклда нашрдан чиқди! Қуйида мазкур китобнинг қисқача тавсифини келтирамиз.Китоб номи: Пайғамбарлар тарихи (1-2-3-4-китоблар).Муаллиф: Муҳаммад Саййид Тантовий…\nПайғамбарлар тарихи китоби илк бор тўлиқ шаклда нашрдан чиқди! Қуйида мазкур китобнинг қисқача тавсифини келтирамиз.Китоб номи: Пайғамбарлар тарихи (1-2-3-4-китоблар).Муаллиф: Муҳаммад Саййид Тантовий.Таржимон: Зиёвуддин Раҳим.Нашриёт номи: Шарқ.Китоб нашр этилган жой ва сана: Тошкент, 2018.Ҳажми: 608-бет.Қоғоз бичими: 84/108 1/16Адади: 5000 нусха.Ўзбекистон Республикаси Вазирлар Маҳкамаси ҳузуридаги Дин ишлари бўйича қўмитанинг 1968-сонли рухсати билан нашр этилди.\nФайл ҳажми: 4.15 MB\nЭЪЛОН! “ЭЗГУЛИК КУШАНДАСИ” КИТОБИ НАШР ЭТИЛДИ!\nЭзгулик кушандаси китоби нашрдан чиқди! Қуйида мазкур китобнинг қисқача тавсифини келтирамиз. Китоб номи: Эзгулик кушандаси. Муаллиф: Одилхон қори Юнусхон ўғли. Нашриёт номи: Шарқ. Китоб нашр этилган…\nЭзгулик кушандаси китоби нашрдан чиқди! Қуйида мазкур китобнинг қисқача тавсифини келтирамиз. Китоб номи: Эзгулик кушандаси. Муаллиф: Одилхон қори Юнусхон ўғли. Нашриёт номи: Шарқ. Китоб нашр этилган жой ва сана: Тошкент, 2018. Ҳажми: 216-бет. Қоғоз бичими: 84108 1/32 Адади: 5000 нусха. Ўзбекистон Республикаси Вазирлар Маҳкамаси ҳузуридаги Дин ишлари бўйича қўмитанинг 6626-сонли рухсати билан нашр этилди. Эзгулик кушандаси китобини Кўкалдош мадрасаси яқинидаги Китоблар оламидан, шунингдек, ви…\nФайл ҳажми: 0.95 MB\nКитоб номи: Саодат асри қиссалари «Интизор кутилган тонг» (1-китоб) Файл ҳажми: 0.00 MB\nКитоб номи: ЭЪЛОН! “РИЗҚ КАЛИТЛАРИ” ВА “НАЖОТ КЕЛТИРУВЧИ ДУОЛАР” КИТОБИ НАШР ЭТИЛДИ! Файл ҳажми: 0.00 MB\nКитоб номи: ЭЪЛОН! “БОЛА – ОДОБИ БИЛАН АЗИЗ” КИТОБИ НАШР ЭТИЛДИ! Файл ҳажми: 0.00 MB\nКитоб номи: ЭЪЛОН! “ПАЙҒАМБАРЛАР ТАРИХИ” (1-4) КИТОБИ НАШР ЭТИЛДИ! Файл ҳажми: 0.00 MB\nКитоб номи: ЭЪЛОН! “ЭЗГУЛИК КУШАНДАСИ” КИТОБИ НАШР ЭТИЛДИ! Файл ҳажми: 0.00 MB


Табаррук сиймо соҳиби — Ko'kaldosh\n11.06.2019 / - Мақолалар\nАллоҳ таолога ҳамдлар бўлсин. У шундай Зотки инсонларни ҳидоятга бошлаш, уларга гўзал ҳаётни тухфа этиш ва ер юзидаги бидъат хурофотларга барҳам бериш ҳамда Ўзининг чексиз қудратини намоён этиш учун пайғамбарлар жўнатган.\nШу жумладан, башариятга яратганнинг олий неъмати, мукаммал ибрат намунаси қилиб юборилган, табаррук Ислом динининг байроғини машаққат ила юксакларга кўтарган хотамун набий — Росулимизга бениҳоя саловату саломлар бўлсин.\nНабий ва росулларнинг сўнггиси нубувват ва рисолат биносининг охирги ғишти, қиёматгача келадиган умматнинг ҳақ сари етакловчиси бўлмиш набийимиз Росулуллоҳ соллаллоҳу алайҳи васалламнинг ҳаётлари шарқда – Ислом дунёсида ҳам, ғарбда – христиан оламида ҳам кўплаб тарихчилар томонидан жуда аҳамиятли бир мавзу сифатида ўрганилди ҳамда бу борада катта тадқиқотлар олиб борилмоқда. Уларнинг ҳар бир амаллари айтган сўзлари синчковлик билан кўриб чиқилиб бу хусусида ҳисобсиз китоблар битилди ва бу ишлар қиёматгача давом етиши шубҳасиз. Уларнинг табаррук шамоиллари ибрат намунаси сифатида бутун инсоният томонидан тасдиқланди ва тан олинди.\nЖаноб Росулуллоҳ соллаллоҳу алайҳи васалламнинг хотирини ёд этишни истаган ҳар бир мусулмон бунинг учун аниқ бир кунни тайин қилиши шарт эмас. У зотнинг шахсиятига кўрсатиладиган ҳурмат-эьтиборни у ёки бу кунда маросим ўтказиш билан адо этиб бўлмайди. Зеро, Аллоҳ таоло ўз каломида шундай марҳамат қилган:\nАлбатта, Аллоҳ ва Унинг фаришталари Пайғамбарга салавот айтурлар. Эй, мўминлар! (Сизлар ҳам) унга салавот ва салом айтингиз!*\nЮқоридаги ояти каримада маълум кунларда ёки маълум муддатда саловат айтинг деб чекланилмаябди. Балки хитоб умумий қилинмоқда. Яъни биз ҳар куни, ҳар сония у зотни ёдга олишимиз, суннатларига амал қилишимиз билан Аллоҳ таолонинг амрига мувофиқ иш қилган бўламиз ва у зотнинг муборак шафоатларига муносиб уммат булиш бахтига муяссар бўлишимиз мумкин.\nРосулуллоҳ соллаллоҳу алайҳи васаллам ўзларини яхши кўришни иймон ҳаловатига эришиш сабабларидан бири қилдилар: “ Уч хислат бор. Улар кимда бўлса у одам иймон ҳаловатини топади: “Аллоҳ ва росули унга бошқалардан кўра севимлмроқ бўлса…” (Муттафақун алайҳи).\nАллоҳга қасамки, тоғлар, чўллар, Араб ярим ороли деймизми, хатто, бутун дунё Росулуллоҳ соллаллоҳу алайҳи ва саллам каби олий ахлокли ва олижаноб биронта инсон боласини кўрмади. Келинг, у зоти муборакнинг гўзал шамоиллари мукаммал сийратларини ўрганиш мақсадида саодат асрига саёҳат қиламиз.\nСахл ибн Саъд розияллоху анҳу деди: «Бир хотин Росулуллоҳ соллаллоҳу алайҳи ва салламга чопон келтириб: «Буни сизга кийдираман деб ўз кўлларим билан тўкидим» — деди. Росулуллоҳ соллаллоҳу алайҳи ва саллам унга мухтож бўлган холларида олдилар. Бизнинг олдимизга уни лунгу шаклида ўраб чикдилар. Бир одам: «Бу жуда хам чиройли экан. Уни менга беринг» — деди. Росулуллоҳ соллаллоҳу алайҳи ва саллам: «Майли» — дедилар ва бир оз ўтиргач уйига кайтдилар, тўнни тахлаб, уни халиги одамга жўнатдилар. Сахобалар у одамга: «Яхши иш килмадинг! Росулуллоҳ соллаллоҳу алайҳи ва саллам мухтож бўлганлари учун кийган эдилар, сен бўлсанг уни сўраб ўтирибсан, биласанки ул зот сўраган одамнинг кўлини бўш кайтармайдилар» — дедилар. У одам: «Аллоҳ номига онт ичиб айтаманки, мен у кийимни кийиш учун эмас, кафанлик килиш учун сўрадим» — деди. Сахл айтади: Хакикатан хам, у кийим ўша одамга кафан килинди» (Имом Бухорий ривояти).\nСиз Аллоҳ таъоло башарият ичидан саралаб олган ва ўзи тарбиялаган ва намуна килган зотнинг хулкидан хайратланманг! Росулуллоҳ соллаллоҳу алайҳи ва саллам саховат бобида хайратомуз ишларни килдилар.\nЖобир розияллоҳу анху деди: «Росулуллоҳ соллаллоҳу алайҳи ва салламдан бирон нарса сўралса, хеч качон «Йўк» деб айтмадилар» (Имом Бухорий ривояти:6034).\nРосулуллоҳ соллаллоҳу алайҳи ва салламнинг кўлларидаги мисли кўрилмаган бу саховат ва олийжаноблик билан бирга, ул зотнинг калбларидаги самимийлик, содик мухаббат ва чиройли муомаларининг хам мисли йўк эди. Ул зотнинг бирга ўтирган хар бир кишига табассум қилиш ва якин тутиш одатлари бор эди. Бу билан хар ким ўзининг Росулуллоҳ соллаллоҳу алайҳи ва салламга энг севимли кишиман деб ўйлар эди. Жарир ибн Абдуллох розияллоҳу анху деди: «Исломни кабул килганимдан сўнг, Росулуллоҳ соллаллоҳу алайҳи ва салламдан айрилсам ёки у зотга дуч келсам, доимо таббасум билан кутиб олар эдилар» (Имом Бухорий ривояти).\nХолбуки, Росулуллоҳ соллаллоҳу алайҳи ва саллам: «Дўстингиз юзига килган табассумингиз — садакадир» — деган бўлсалар! (Имом Термизий ривояти).\nБиз учун бу дунёда Росулуллоҳ соллаллоҳу алайҳи ва салламни кўриш насиб этмаган. Ўртамизда қанча-қанча асрлар бўлсада аммо буган биз у зотнинг гўзал шамоилларини ўрганиш бахтига муяссар бўлиб турибмиз. Тасаввур қилинг атрофингиздаги инсонлар:\n— Олдингиздан юзингизга тупириб ўтсалар,\n— Сажда қилганингизда бошингизга ичак-чавоқ кийдириб қўйсалар,\n— Йўлларингизга тиканлар ташлаб, тошлар отсалар.\n— Кўчангиз бошида ҳанжарлари билан сизни кутсалар,\n— Халқ ичида сизни ерга урса,\n— Оилангизга туҳмат қилса,\n— Энг яқинларингизни тилка пора қилиб, жигарларини чайнасалар,\n— Сизга қарши қўшин юбориб, яқинларингизни ўлдирса ва сизни ҳам ярадор қилсалар,\n— Ўз юртингиздан чиқишга мажбур қилсалар…\nҲеч иккиланмасдан йўлингизда давом эта оласизими?\nУларни кечириб уларга муҳаббат, шафқат ва марҳаматингизни кўрсата оласизми?\n“ Эй, Роббим улар билмайдилар, уларни кечир, уларга ҳидоят бер” деб дуо қиласизми?\nБиз мана шундай чексиз матонат, сабр-қаноат, энг мукаммал сийрат соҳиби бўлган Росулнинг умматларимиз. Зеро, у зот биз умматларга онанинг фарзандига бўлган шафқатидан ҳам шафқатлироқ эдилар. Шундай экан, биз ҳам у зотга муштоқмиз ва барча муштоқ умматлари номидан бениҳоя саломларимизни йўллаймиз. Буни қарангки, уларга салавот ва саломлар тилаб дуо қилишниг ўзидаёқ Аллоҳ таолонинг ҳузурида даражалар бор. Бу не бахтки, ўзингиз жондан ортиқ кўрган зотга салом ва саловат йўллайсиз ҳамда чексиз ажрга эришасиз. Қолаверса, уларнинг шафоатларига сазовор бўлишдек улкан имкониятни қўлга киритасиз. Чиндан ҳам биз нақадар бахтли умматлармиз! Ҳавзи кавсар ёнида сиз билан дийдорлашишдан умидвормиз, ё Росулуллоҳ!\n303-курс талабаси Аҳмедова Муаттар st(a)||d(«Globa


Ҳади 100 миллион долларлик дастур\n25 октябр 2021, Тошкент вақти: 19:18\n100 миллион долларлик бу дастур БМТ Тараққиёт дастури ва Ўзбекистон ҳукумати ҳамкорлигида амалга оширилади.\nБМТ Тараққиёт дастури 2010-2015 йилларда Ўзбекистон ривожланишига ёрдам беришга қаратилган ҳадли дастур учун 100 миллион АҚШ доллари миқдорида маблағ ажратадиган бўлди.\nҲар йили 24 октябр куни нишонланадиган БМТ куни муносабати билан ўтган пайшанба куни Тошкентдаги “Интерконтинентал” меҳмонхонасида ўтказилган тадбирда Ўзбекистон ҳукуматидан Бош вазирнинг биринчи ўринбосари Рустам Азимов ҳам қатнашди.\nШунингдек¸ тадбир фурсатидан фойдаланиб¸ БМТнинг Ўзбекистондаги тараққиёт дастурлари учун 2010-2015 йилларда 100 миллион АҚШ доллари ажратилиши ҳам эълон қилинди. Инлизчадан ўзбекчага “БМТнинг Ўзбекистон Республикасига ривожланиш мақсадида ёрдам кўрсатиш бўйича ҳадли дастури”, деб таржима қилинган 80 саҳифали ҳужжатда келгуси олти йил давомида қилинажак ишлар батафсил баён қилинган.\nҚисқача ЮНДАФ, деб номланувчи мазкур дастурнинг асосий йўналишлари ҳақида БМТнинг Ўзбекистондаги доимий раҳбари ваколатхонаси мутасаддиси Эмилия Асадова гапиради.\n- Ҳужжатда ажратилажак маблағлар сарфланадиган тўртта устувор соҳа кўрсатилган. Булар иқтисодий фаровонлик, ижтимоий таъминот хизматлари тизими, атроф-муҳит ва бошқарув соҳаларидир. Маблағлар ана шу тўртта соҳани ривожлантиришга сарфланади, дейди БМТ ваколатхонаси ходими.\nКеласи олти йилга мўлжалланган бу дастур, 2005-2009 йилларда амалга оширилган ҳадли дастурнинг мантиқий давомидир ва у БМТ Тараққиёт дастури ва Ўзбекистон ҳукумати ҳамкорлигида амалга оширилади.\nЯнги дастур доирасида 100 миллион АҚШ доллари сарфланиши айтилаётган бўлса, аввалги беш йил ичида бу мақсадларга 60 миллион АҚШ доллари ажратилган эди, дейди БМТ ваколатхонаси ходими.\nСуҳбатдошимиздан, ҳадли дастур ўз олдига устувор деб қўйган соҳаларни, масалан иқтисодий равнақ ёки ижтимоий таъминот соҳаларида қандай ишлар амалга оширилишини батафсилроқ тушунтириб беришни илтимос қилдик.\n- Иқтисодий равнақ, деганда қишлоқ жойларда ёки иқтисодий жиҳатдан унча ривожланмаган ҳудудларда яшовчи аҳолининг заиф қатламларига ёрдам кўрсатиш назарда тутилади. Бу гуруҳларга аёллар, хизматкорлар, меҳнат муҳожирлари ва уларнинг оила аъзолари, болалар ва ўсмирлар, қариялар киради.\nМасалан, заиф қатламлар учун ишга жойлашиш ва иқтисодий хавфсизликни кафолатлаш имкониятларини ошириш бўйича иш олиб борилади. Бу ишлар БМТ қошидаги турли агентликларнинг иштирокида амалга оширилади, яъни ҳар бир ташкилот ўз соҳаси бўйича иш олиб боради.\nМасалан¸ БМТнинг саноатни ривожлантириш бўйича ташкилоти тадбиркорлар, фермерлар ва аҳолининг кам таъминланган қатламларига микрокредитлар тақдим қилиш, тадбиркорлик бўйича маслаҳатлар бериш орқали аҳоли даромадини ошириш ва иш билан таъминлаш имкониятларини кенгайтириш ишлари билан шуғулланади, дейди БМТ ваколатхонаси ходими Асадова.\nБу каби ишларнинг, кейинги беш йил давомида ҳам амалга оширилганини айтган Асадова, амалга ошириб бўлинган дастурга баҳо бериш ҳозирча эрта эканини қўшиб қўйди.\nАйни пайтда, ўзбекистонликларнинг кўпчилиги, хусусан, дастур бўйича ёрдам кўрсатилиши кўзда тутилган фермерлар БМТнинг ҳадли дастури ҳақида билмасликларини айтмоқда.\nЖиззахлик фермер Маъмуржон Азимов ана шундайлардан бири.\n- Йўқ¸ мен бу тўғрисида эшитмаганман. Шунақа маълумот борлигини¸ БМТ томонидан ëрдам берилаяпти¸ деган маълумотнинг бирор жойда ëзилганини ҳам кўрмаганмиз¸ бирор жойда эшитмаганмиз ҳам. Ҳокимият томонидан¸ банк томонидан¸ ҳокимиятда жойлашган тадбиркорларни ривожлантириш қўмитасидан бунақа гапни эшитмаганмиз¸ дейди Маъмуржон Азимов.\nЖиззахлик ёш тадбиркор Зафаржон ҳам БМТнинг ҳадли дастури ҳақида эшитмаган бўлса-да, кейинги йилларда қишлоқларда баъзи ўзгаришлар бўлаётгани, балким БМТнинг ёрдами ҳисобига амалга ошаётгандир, деб тахмин қилади.\n- Йўқ¸ бу ҳақда деярли эшитганимиз йўқ. 500 та аҳоли бўладиган бўлса¸ энг биринчи бизлар эшитишимиз керакда. Маълум маънода бўлаяптида. Қандай тушунтирсам экан сизга. Мана¸ айниқса¸ бу йилги ҳисобидан кўзга кўринарли ишлар бўлаяпти. Шу пайтгача унчалик ҳалиги бўлмаса ҳам мана шу йил Қишлоқ тараққиëти йили бўлаëтган бўлса¸ бир қатор уйлар қурилаяпти. Қишлоқ жойларида мактаблар капитал таъмирланди¸ дейди Зафаржон.\nСуҳбатдошларимизнинг иккаласи ҳам, кейинги беш йил давомида қишлоқларда инфратузилмаларнинг бироз ривожлангани қишлоқ аҳли турмушининг яхшиланишига олиб келгани йўқ, деган фикрда.\nБМТнинг ҳадли дастурига келсак, дейди Маъмуржон Азимов, аввалги беш йилда БМТ ва Ўзбекистон ҳукумати ҳамкорлигида сарфланган 60 миллион АҚШ долларидан оддий аҳоли наф кўрмаган бўлса, келаси олти йилда сарфланадиган 100 миллиондан ҳам бирор наф чиқишига ишониш қийин, дейди.\n- Қишлоқ аҳолисининг шароити яхшиланганда¸ ишсизлар сони камаярди. Қишлоқ ҳаëтининг шароити яхшиланмаганлиги натижасида кўплаб фуқароларимиз ишлаб келиш учун чет давлатларга чиқиб кетаяпти. Биз бирор жойда қишлоқ шароитида ривожланишни кўрмадик. Орқага кетса кетаяптики¸ ҳали ривожланишни сезганимиз йўқ, дейди жиззахлик фермер Маъмуржон ака Азимов.\nОзодлик радиоси ЮНДАФ дастури ҳақида БМТнинг Ўзбекистондаги доими вакили Анита Ниродийдан интервью беришини илтимос қилган ва бу суҳбат амлга ошиши биланоқ, уни эътиборингизга ҳавола қиламиз.


Жамғармада коррупцияга қарши курашишнинг халқаро стандартлари жорий этилмоқда – UzFK\nby UzFKUserPosted on June 16, 2021 June 16, 2021\nКоррупцияга қарши курашиш илк бор милоддан аввалги ХХIV асрда Мессопотамияда бошланган, лекин кутилган самарани бермаган. Коррупцияни тугатиш йўллари ва ҳуқуқий асослари эса илк марта Ҳиндистонда яратилган.\nБундан 2,5 минг йил аввал ёзилган “Артхашастра ёхуд сиёсат илми” китоби давлатни бошқариш ва хўжалик юритиш мавзуига бағишланган бўлиб, унда давлат тузиш, бошқариш ва уни ривожлантиришнинг ҳуқуқий асослари акс этган. “Артхашастра”да порахўрликнинг қирқта тури тасниф этилган. Коррупциянинг олдини олишга жавобгар мансабдор шахс вақти-вақти билан халқ тўпланадиган жой ва бозорларда аҳолига қарата: “Бирон бир бошлиқдан зарар кўрганлар бўлса, шу ҳақда бизга хабар берсинлар”, дея мурожаат қилиб турган.\nЗеро, бу масала бугунги кунда ҳам долзарблигини йўқотгани йўқ. Коррупция ҳозирги замон миллий ва халқаро ҳуқуқида кўп қўлланилаётган атамалардан бирига айланди. Шу боис мамлакатимизда мустақилликнинг дастлабки кунлариданоқ коррупцияга қарши курашиш масаласига алоҳида эътибор қаратилиб келинмоқда. Чунки порахўрлик – ҳокимият ва бошқарув асосларини емирадиган, унинг аҳоли олдидаги обрўсига путур етказадиган, фуқароларнинг қонуний ҳуқуқ ва манфаатларига дахл қиладиган хавфли иллатлардан биридир.\nУмуман олганда, коррупция ҳодисаси шунчаки жиноят ёки ҳуқуқбузарлик эмас, балки маънавий бузилиш ҳолатидир.\n2019 йил 27 майда қабул қилинган “Ўзбекистон Республикасида Коррупцияга қарши курашиш тизимини янада такомиллаштириш чора-тадбирлари тўғрисида”ги, 2020 йил 29 июнда имзоланган “Ўзбекистон Республикасида Коррупцияга қарши курашиш тизимини такомиллаштириш бўйича қўшимча чора-тадбирлар тўғрисида”ги Президент фармонлари юртимизда коррупцияга қарши курашиш ва унинг олдини олишда ҳуқуқий асос вазифасини ўтамоқда.\nЎзбекистон фермер, деҳқон хўжаликлари ва томорқа ер эгаларини қўллаб-қувватлаш жамғармасида ҳам коррупцияга қарши курашишнинг самарали тизимини яратиш борасида бир қатор амалий ишлар олиб борилмоқда. Хусусан, соҳага ISO 9001:2015 ва ISO 37001:2016 халқаро стандарт талабларини жорий қилиш вазифаси белгиланган.\nМазкур халқаро стандартлар тизимини ишлаб чиқиш ва жорий этишда консультация хизмати ҳамда сертификатлар олиш бўйича Товар хомашё биржасининг махсус ахборот порталида танлов эълон қилиниб, ғолиблар аниқланди.\nҲозир ISO 9001:2015 ва ISO 37001:2016 халқаро стандартлар тизимини ишлаб чиқиш ва жорий этишда консультация хизматларидан фойдаланган ҳолда барча зарурий ҳужжатлар ишлаб чиқилиб, жамғарма тизимида жорий қилинмоқда.Куни кеча жамғарма фаолияти ISO 9001:2015 ва ISO 37001:2016 халқаро стандартлар бўйича сертификациядан ўтказилди.\nҚайд этиш керакки, жамғармада амалга оширилаётган коррупцияга қарши курашишнинг самарали тизимини яратиш ишлари келгусида маблағларнинг самарали ва манзилли ишлатилишига, коррупцияга қарши курашишда қонун ҳужжатларини талаб даражасида такомиллаштиришга, ходимлар ва мижозларнинг ҳуқуқий онги ва ҳуқуқий маданиятини юксалтиришга, уларнинг онгида коррупцияга нисбатан муросасиз муносабатни мунтазам равишда шакллантириб боришга хизмат қилади.\nер эгаларини қўллаб-қувватлаш жамғармаси бўлим бошлиғи.\nPrev Саримсоқпиёз парваришлаш бўйича амалий семинар\nNext Фермер, деҳқон хўжаликлари ва томорқа ер эгаларини қўллаб-қувватлаш жамғармаси сифат менежменти тизими фаолиятидаги СИЁСАТИ


1 октябрь, 2021, 07:30\nТеглар:Жасур Яхшибоев | Шериф | Реал | УЕФА чемпионлар лигаси\nЖасур Яхшибоев "Сантьяго Бернабеу"да гол урган биринчи ўзбек футболчиси\nЕвропа Чемпионлар лигасининг гуруҳ босқичида илк маротаба иштирок этаётган Молдованинг “Шериф” жамоаси сенсация қилишда давом этади. Тирасполликлар биринчи турда ўз майдонида Украинанинг “Шахтёр” жамоасини 2:0 ҳисобида мағлуб этгани шов-шув сифатида қабул қилинганди. Кўпчилик бу ғалабани тасодифий ҳисоблаганди.\nҲақиқий сенсация олдинда экан.\nДунёнинг энг қудратли клублари сирасида турувчи “Реал” деярли ҳеч ким танимайдиган футболчилардан таркиб топган “Шериф”ни менсимаган кўринади. Юлдузли жамоа катта устунлик билан ғалаба қозониши кутилган учрашувда “Қироллик клуби” қақшатқич зарбага учради.\n“Реал”ни тиз чўктирган гол муаллифи Жасур Яхшибоев бўлди. Ҳамюртимиз ўйиннинг йигирма бешинчи дақиқада Жасур Яхшибоев жамоадоши Кристиано оширган тўпни боши билан машҳур дарвозабон Тибо Куртуа дарвозасига жойлаб қўйди. Кристиано жамоасининг мусобақадаги учта голига ассистентлик қилди ва бу кўрсаткич бўйича Чемпионлар лигасида пешқадамга айланди.\nЎзбек йигитининг бу гол “Реал”ни том маънода “синдирди”. Яхшибоев “Реал”нинг уй учрашувларини ўтказадиган аренаси - “Сантьяго Бернабеу”да гол урган биринчи ўзбек футболчисига айланди. Мадридликлар уни ҳеч қачон унутмайди.\nҚолаверса, Яхшибоев УЕФА Чемпионлар лигасида гол урган иккинчи ўзбекистонлик футболчи сифатида тарихга кирди. Аввал, Киевнинг “Динамо”сида ўйнаган Максим Шацких “кўҳна қитъа”нинг энг нуфузли мусобақасида мунтазам рақиб дарвозасини ишғол қилиб келган. Чемпионлар лигасидаги биринчи голини 1999 йилда урган Максим Шацких бу мусобақада тўп киритган биринчи осиёлик футболчи ҳисобланади.\nБундан ташқари, Жасур фаолиятини тугатган Максим Шацкихдан кейин “Реал”дарвозасига йўл топган иккинчи ўзбекистонлик футболчи бўлди. Шацких 2006-2007 йилги мавсумда “Реал” билан баҳсда дублга эришган. Фақат Максим бу ишни Киевда амалга оширган ва унинг голларига икки марта бразилиялик ҳужумни Роналдо жавоб қайтарган эди.\nЯна ўйин тафсилотига қайтамиз. Суперголдан бир неча дақиқа ўтиб, Жасур Яхшибоев яна рақиб дарвозасини ишғол қилиши мумкин эди. “Қироллик клуби” ҳимоячиларини алдамчи ҳаракатлар билан чалғитиб, берилган зарбага бироз аниқлик етишмади.\nЎз мухлислари кўз ўнгида тўп тепган “Қироллик клуби” юлдузлари иккинчи бўлим ўрталарида пенальтидан ҳисобни тенглаштирди. Карим Бензема ўзига берилган имкониятдан унумли фойдаланди.\n“Реал” ҳатто дуранг натижани ҳам ушлаб қола олмади. Беллашув якунланиши арафасида Себастьян Тиль молдоваликларга ғалаба келтирган фаолиятидаги энг муҳим голни урди.\n“Реал” нокаут бўлди, “Шериф” навбатдаги сенсациясини расмийлаштирди – 1:2.\nҚизиғи, Молдова футболи тарихига олтин харфлар битилган ушбу ғалабада маҳаллий футболчиларнинг ҳиссаси қўшилмади. “Шериф”нинг украиналик бош мураббий Юрий Вернидуб таркибни хорижлик футболчилардан шакллантирди - Георгиос Атанасиадис (Греция), Кристиано (Бразилия), Густаво Дуланто (Перу), Данило Арболеда (Колумбия), Фернандо Костанца (Бразилия), Себастьен Тилль (Люксембург), Эдмунд Аддо (Гана), Димитрис Коловос (Греция), Жасурбек Яхшибоев (Ўзбекистон), Франк Кастаньеда (Колумбия), Адама Траоре (Мали).\nЗахирадан ўйинга қўшилганлар ҳам легионерлар бўлди - Бруно (Бразилия), Кестон Жульен (Тринидад ва Тобаго), Бобан Николов (Шимолий Македония).\n“Шериф”нинг Чемпионлар лигасидаги мағлубиятсиз серияси 11 та учрашувга етди. Жамоа саралаш босқичида ҳам бирор маротаба енгилмади.\n“Реал” мавсумдаги биринчи мағлубиятини қабул қилиб олди.\n“Шериф”нинг таркиби “Реал”никида 64 маротаба арзон.\nБенземанинг ўзи “Шериф”нинг бутун таркибидан икки баробар қиммат туради\nTransfermarkt маълумотига кўра, бугунги кунда Жасур Яхшибоевнинг трансфер суммаси 500 минг евро, Карим Бенземаники эса 25 миллион еврога баҳоланмоқда.\n“D” гуруҳидаги иккинчи учрашувда “Шахтёр” ўз майдонида “Интер”ни қабул қилди. Учрашувда ҳисоб очилмади.\nИккинчи тур якунига кўра, “Шериф” юз фоизлик натижа билан пешқадамлик қилмоқда. Кейинги ўринларда “Реал”, “Интер” ва “Шахтёр” жойлашган.\n“Шериф” 19 октябрга белгиланган учинчи тур учрашувида Миланда “Интер” меҳмони бўлади. Футбол мухлисларини янабир сенсация кутмоқда.\nВидео "Реал" "Шахтёр"ни "сочиб ташлади" (видео)\n"Интер" - "Шериф". Асосий таркиблар билан танишинг!


Алижон Ғайбуллаев асарлари, китоблари\nҒайбуллаев Алижон 1992 йили Навоий вилояти, Нурота тумани, Чуя қишлоғида зиёлилар оиласида таввалуд топди. Маълумоти - ўрта-махсус (2010 йил Чирчиқ академик лицейини тамомлаган). 2001 йилдан бери Чирчиқ шаҳрида истиқомад қилади. Ғайбуллаев Алижон 2008 йилдан буён беморларни табиий гиёхлар билан даволаб келяпти. Беморлар томирини ушлаб, касаллигини аниқлаб, ташҳис қўяди.\nБу хислат унинг буваси раҳматли Эрматов Ғайбулла додадан ўғли Эрматов Баҳодирга, ундан Ғайбуллаев Алижонга ўтган. Ҳозирги кунда Алижон аллергия, буйрак хасталигини, геморрой, қандли диабет касаллиги, беморлар организмидаги гижжа қуртларни тушуришга, ошқозон ва юрак хасталигига, табиий гиёҳлар дамламалар бериб даволайди.\nҒайбуллаев Алижон, ўзининг табиблик фаолияти давомида тахминан мингдан ортиқ беморларни даволаган. Бугунги кунда Ғайбуллаев Алижон Ўзбекистон тиббий-илмий фаолият билан шуғулланувчи академиянинг аъзоси сифатида халқ саломатлиги йўлида ҳалол ва фидокорона меҳнат қилиб келмокда.\nЮзингизда балқиб турган қувонч, табассум энг кучли доридир (2020)


Тожикистон Қирғизистон билан чегарадаги қуролли тўқнашув қурбонлари сонини расман эълон қилди\nТожикистон расмийлари яқинда тожик-қирғиз чегарасидаги қуролли можаро қурбонлари сонини расман эълон қилди. Сўғд вилояти маъмурияти матбуот хизматининг хабар беришича, тўқнашувлар пайтида 19 киши ҳалок бўлган ва 87 киши жароҳат олган.\nТожикистон томони қурбонлари рўйхати бир неча кундан кейин эълон қилинди, гарчи Қирғизистон томони можаронинг дастлабки кунларида оммавий ахборот воситаларига бундай статистик маълумотларни тақдим этди ва ушбу рўйхатни доимий равишда янгилаб турди.\nШу орада, Сўғд вилояти маъмурияти ҳалок бўлганларнинг оилаларига 700 минг сомоний (ҳар бир оилага 70 минг сомоний) миқдорида моддий ёрдам ажратилганлигини эълон қилди. Умуман олганда, ҳукумат ҳалок бўлганлар ва ярадорларнинг оилаларига 3 миллион сомоний ёрдам ажратди.\nТожикистонда тожик-қирғиз чегарасидаги можарода ҳалок бўлганлар ва жароҳат олганларнинг оилалари учун маблағ йиғиш ва инсонпарварлик ёрдами бошланди. Айни пайтда юзлаб одамлар чегара ҳудудининг зарар кўрган аҳолисига ёрдам бериш истагини билдирган. Ушбу акцияга Нью-Йоркдаги Насли Навини Токикон (Тожикларнинг янги авлоди) маркази ва Facebookдаги Ахбор Барои Афкор (Фикр учун маълумот) гуруҳи ҳам қўшилди.\nТР маъмурияти можаро натижасида 20 та турар-жой бинолари ва ижтимоий объектларга зарар етказилганлигини айтди. Аммо, ижтимоий тармоқлар фойдаланувчилари томонидан тузилган рўйхатга кўра, фақатгина Исфаранинг Чоркуҳ қишлоқ жамоатининг ўзида 34 та турар-жой бинолари қисман ёки тўлиқ вайрон қилинган.\n28-29 апрель кунлари тожик-қирғиз чегарасидаги қуролли тўқнашув натижасида ҳар икки томондан ўнлаб одамлар ҳалок бўлди, юзлаб одамлар яраланди.\nҚирғизистон расмийларининг айтишича, яқинда бўлиб ўтган чегара тўқнашувларида 189 қирғизистонлик фуқаро жароҳат олган ва яна 36 киши, шу жумладан икки бола ҳалок бўлган.\nТожикистон ва Қирғизистон расмийлари бир-бирларини уруш очиш ва катта зарар етказишда айбламоқда. Икки мамлакат Бош прокуратуралари чегарадаги воқеалар юзасидан жиноий иш қўзғади.\nТожикистон ва Қирғизистон 2002 йилда давлат чегарасини демаркация ва делимитация қилиш бўйича ишларни бошладилар ва чегараларнинг 60 фоизини келишиб олдилар. Ҳозирда 976 км давлатлараро чегарадан атиги 504 км делимитация ва демаркация қилинган. Ушбу ҳолат кўпинча чегара ҳудудлари аҳолиси ўртасида сув ва ердан фойдаланиш бўйича келишмовчиликларни келтириб чиқаради. Кўпинча бундай тўқнашувлар одамларнинг қурбон бўлишига олиб келади.


Сифатсиз кўмир ишлаб чиқаётган “Ўзбеккўмир”га сенаторлик сўрови юборилди - EFFECT.UZ\n. 14:22 | 04.09.2020\nОлий Мажлис Сенати аъзолари Абдураҳим Иркаев ва Хуршид Фозиловга фуқаролар ҳамда ижтимоий соҳа объектларидан уларга етказиб берилаётган кўмирнинг сифати жуда паст эканлиги борасида кўплаб шикоятлар келиб тушган.\nШу жиҳатдан сенаторлар ва тегишли мутахассислардан иборат 14 нафар вакил томонидан “Қашқадарё кўмир етказувчи” филиали ва кўмир омборларида ўрганишлар олиб борилди. Ўрганишлар якунида “Ўзбеккўмир” АЖга сенаторлик сўрови юборилди.\nҚайд этилганидек, “Ўзбеккўмир” АЖ етказиб берилаётган кўмир сифатига ўзига хос стандартлар ўрнатган. Вилоятнинг кўмир омборларига келтирилаётган БР-2 маркадаги қаттиқ ёқилғининг 50 фоизи кўмир кукунидан иборат.\nTeglar:Сенатор, Ўзбеккўмир АЖ\n“Миранда” қоидаси Ўзбекистон қонунчилигида мавжудми?\nСенатор Топиболди Холдоров вафот этди\nСенаторлар Ўзбекистонни инновацион ривожлантириш стратегияси лойиҳасини муҳокама қилишди\nСенатор аҳоли мурожаатларини ўрганди


Туркманистон Тожик темир йўл ширкати раҳбари баёнотидан норози - BBC O'zbek\nТуркманистон Тожик темир йўл ширкати раҳбари баёнотидан норози\nImage caption Тожик темир йўл ширкати раҳбари Омонулло Ҳукуматулло Афғон-Тожик темир йўли қисми ўзаро келишилди, деб эълон қилган.\nТуркманистон Ташқи ишлар вазирлиги "Тожикистон Темир йўллари" ширкати раҳбари Омонулло Ҳукуматуллонинг баёнотидан ҳайронлик ва норозилик билдирган.\nМатбуотда 29 январ куни "Тожикистон Темир йўллари" давлат корхонаси раҳбари Омонулло Ҳукуматуллонинг Душанбе шаҳрида матбуот анжумани ўтказгани хабар қилинган эди.\nУнда жаноб Ҳукуматулло Ўзбекистонни айланиб ўтадиган темир йўл қурилишининг бориши ҳақида гапирган.\nЖаноб Ҳукуматулло сўзларига кўра, режалаштирилаётган Туркманистон-Афғонистон-Тожикистон темир йўлининг Афғонистонни Тожикистон билан улайдиган қисми бўйича Душанбе ва Кобул ўртасида ўзаро келишувга эришилган.\nТемир йўлнинг Тожикистон тарафидан таклиф қилинган йўналиши маъқул топилгани ҳақида айтган Тожик темир йўл ширкати раҳбари.\n"Шу муносабат билан Туркманистон Ташқи ишлар вазирлиги Тожик мулозимининг баёноти борасида ўзининг ўта хавотири ва тушунмовчилигини изҳор этади", дейилади вазирлик эълон қилган баёнотда.\n"Маълумки, халқаро меъёрларга мувофиқ, кўп томонлама лойиҳалар уларни тайёрлаш ва ҳаётга татбиқ этишда ўзаро ҳурмат ва барча томонларнинг тенг ҳуқуқлилиги асосида амалга оширилади. Тожикистон давлат идораси раҳбарининг Туркманистоннинг иштирокисиз Туркман-Афғон чегарасига чиқадиган темир йўл қисмининг келишилгани ҳақидаги баёноти тенденциоз ва Туркман тарафи учун мутлақ қабул қилиб бўлмасдир. Шу муносабат билан Туркманистон томони ўзининг қатъий норозилигини билдиради ва бу каби баёнотлар акс самара берадиган характерга эга эканлигини таъкидлайди", дейилади Туркманистон Ташқи ишлар вазирлигининг баёнотида.\nЎтган йилнинг 21 мартида Афғонистон, Тожикистон ва Эрон президентлари Туркманистон пойтахтида тўпланишган, президентларнинг ана шу учрашуви чоғи Ўзбекистонни четлаб ўтадиган темир йўл қурилиши лойиҳаси бошланиши ҳақида эълон қилинган эди.\nТуркманистон Президенти Гурбангули Бердимуҳамедов, Афғонистон Президенти Ҳомид Карзай ва Тожикистон Президенти Имомали Раҳмон уч тарафлама битим имзоланганидан кейин Ашхободда матбуот анжумани ташкил этганлар.\nМамлакатлар раҳбарлари ушбу лойиҳани юқори баҳолаганлар.\nЯнги темир йўл нафақат уч мамлакатни бир-бирига боғлаши, балки уч мамлакат иқтисоди, бутун минтақа иқтисодий тараққиётига ҳисса қўшадиган лойиҳа бўлиши урғуланган.\nРежага кўра, Афғонистондаги Кобул шаҳридан 650 километр шимоли-ғарбда жойлашган Акина-Андхой шаҳрини Туркманистоннинг Атамират ва Тожикистоннинг Панжиси билан боғлайдиган темир йўлнинг узунлиги 400 километрни ташкил этади.\nАшхабодда Ўзбекистонни четлаб ўтувчи темирйўл қуриш бўйича келишилди


Ўзбекистонда тоғ туризми ривожлантирилади » Ўзбекистон янгиликлари – Zamin.uz\nТоғ туризмини ривожлантириш учун таклиф қилинган франциялик мутахассис феврал ойида Ўзбекистонга келади.\nМутахассис Чимён-Чорвоқ дам олиш ва рекреация ҳудудини кўздан кечириб, уни ривожлантириш йўлларини таклиф қилади, деб хабар қилмоқда Спутник агентлиги.\nУшбу режа Ўзбекистон Давлат туризмни ривожлантириш қўмитаси раиси Анвар Шарапов ва Франциянинг Ўзбекистондаги элчиси Виолен де Вильмор орасида бўлиб ўтган суҳбатда муҳокама қилинди.\nХабарда айтилшига кўра, таклиф қилинган мутахассис томонидан туризмнинг экологик ва бошқа фаол турларини ривожлантиришга алоҳида эътибор қаратилар экан. Ушбу мақсад йўлида Чимён-Чорвоқ ҳудудида қатор лойиҳалар ишлаб чиқиш ва чет эл инвестицияларини жалб қилиш кўзда тутилган.\nТеглар: лойиҳалар ҳудудини туризмини кўздан Анвар инвестицияларини\n07:33 / 18-05-2017


Карвон манзиллари - Уч илдиз\nby Тўлқин Эшбек · 23.06.2015\n“Адолат” нашриётида Ўзбекистонда хизмат кўрсатган иқтисодчи Абдурафиқ Аҳадовнинг «Карвон манзиллари» китоби чоп этилди.\nДЕПУТАТНИНГ БЕҚИЁС ОЛАМИ\nЮртимиз мустақиллиги ҳаётга, жамиятга бўлган муносабатларимизни ва тафаккуримизни бутунлай ўзгартириб юборди. Собиқ мустабид тузум даври воқеликлари билан бугун кўз олдимизда намоён бўлаётган улуғвор ишлар, воқеа-ҳодисаларни ҳатто таққослаб бўлмайди. Бир пайтлар сайловлар ҳақида ўзгача тасаввурга эга эдик. Ўзимиз сайлаган депутатни танимасдик ҳисоби. Депутат билан юзма-юз мулоқот қилиш, дардимизни айтиш ва бу билан бирор натижага эришиш ҳақида ҳатто ўйламасдик ҳам. Депутатлар ўзи нима ишлар билан шуғулланаётгани билан деярли қизиқмасдик. Шўро даври қонунлари асосан СССР Олий советида қабул қилинарди, сўнг иттифоқдош республикалар, жумладан, Ўзбекистон олий совети томонидан қайтадан қабул қилинарди. У даврда Ўзбекистон депутатлари қонун яратиш ҳақида гап бўлиши мумкин ҳам эмасди. Билишимизча, Ўзбекистон Олий советининг ўзи мустақил равишда биринчи марта 1989 йил 21 октябрь куни “Давлат тили ҳақида”ги қонунни қабул қилган эди. Бу давлатимиз раҳбари Ислом Каримов саъй-ҳаракатлари билан бошланган улуғвор ишларнинг дебочаси бўлганди.\nЮқорида таъкидлаганимиздек, истиқлол дунёқарашларимизни бутунлай ўзгартириб юборди. Жумладан, сайловларга ҳам, депутатлар фаолиятига ҳам муносабат тубдан ўзгарди. Миллий журналистикамизда парламент фаолияти теранроқ ёритила бошланди. “Парламент журналистикаси” деган тушунчалар пайдо бўлди. Изланувчан қаламкашларимиздан бири Тўлқин Эшбек айнан қонун чиқарувчи ҳокимиятнинг жамоатчилик билан алоқалари ва оммавий ахборот воситалари мавзуида номзодлик диссертациясини ёқлади. Унга ўша даврда Олий Мажлисда қўмита раиси лавозимида фаолият кўрсатган Хуршид Дўстмуҳаммад оппонентлик қилганди. Акмал Саидов, Нурдинжон Исмоилов, Ахтам Турсунов, Исмаил Саифназаров каби профессор депутатлар тақриз ёзиб берганлар.\nЯқинда Тўлқин Эшбек “Ҳаёт карвонлари” деган китоб билан бирга нақд 400 бетлик янги қўлёзма кўтариб келди. “Бу мана шу китобнинг мантиқий давоми,– деди у қўлёзмага ишора қилиб.– Бир кўриб, фикрингизни билдирсангиз хурсанд бўлардим…”\n“Шарқ” нашриёт-матбаа акциядорлик компанияси Бош таҳририяти 2005 йилда чоп этган “Ҳаёт карвонлари” китобини варақлаётиб, дилимиз ёришиб кетди. Очиғи, шу кунгача депутат фаолиятига бағишланган бирор салмоқли мақола ўқимагандик. Олий Мажлис депутатлари амалга ошираётган ишлар ҳақида “Ахборот”, “Давр”, “Парламент соатлари” кўрсатувларидагина кўриш имконига эгамиз. “Халқ сўзи” ва сиёсий партияларнинг нашрларида ҳам улар фаолияти, интервьюси берилади холос. Бироқ, депутат суратига чизгилар, унинг мақсадлари, маънавий олами, бажарган ишлари таҳлил этилган очерк ё мақола йўқ ҳисоби эди. Миллий журналистикамиздаги ана шу “кемтик”ни “Ҳаёт карвонлари” китоби озми-кўпми тўлдиргандек таассурот қолдирди.\nКитоб аввалида ёзилганидек, банк тизимида узоқ йиллар самарали фаолият кўрсатиш айтишгагина осон. Унинг машаққатини шу соҳада суяги қотганлар жуда яхши билишади. Ўзбекистонда хизмат кўрсатган иқтисодчи Абдурафиқ Аҳадов шу соҳада ўзига хос мактаб яратган инсон.\nОчиғи, биз Абдурафиқ Аҳадовни сўнгги ўн йилликлар мобийнида Олий Мажлиси Қонунчилик палатаси Бюджет ва иқтисодий ислоҳотлар қўмитаси раиси сифатида фаолият кўрсатаётганини телекўрсатувлар орқали кузатиб турамиз. Бу билан унинг бутун фаолияти, маънавий олами ҳақида тасаввурга эга бўлиш қийинроқ.\nЎзбекистонда хизмат кўрсатган иқтисодчи Файзулла Муллажонов ва юридик фанлари доктори, профессор Акмал Саидов умумий таҳрири остида Тўлқин Эшбек нашрга тайёрлаган мазкур китобга таниқли адабиётшунос олим Иброҳим Ғафуров ва ҳассос шоир Нормурод Нарзуллаевлар масъул муҳаррирлик қилган.\nЎзбекистон Қаҳрамони, халқ шоири Эркин Воҳидовнинг “Дўстимга тилагим” сарлавҳали сўзбошисини ҳаяжонсиз ўқиш мумкин эмас.\n“Ҳужжат, рақам аслида шеъриятдан йироқ тушунчалар. Лекин бу ҳужжат Ватан истиқлоли ҳақида бўлса, бу рақам миллий тараққиёт кўрсаткичлари бўлса, улар энг юксак шеърият каби илҳомбахш, гўзал ва олиймақом бўлар экан,– деб ёзади муаллиф.– Дўстим Абдурафиқ Аҳадовнинг ҳисоб-китоблар, кирим-чиқим, даромаду буромад саноқлари ичида кечган умри кимгадир ўта сокин, бир хил, ҳатто зерикарли туюлиши мумкин. Лекин у билан суҳбат қурган, унинг ҳаяжонли, жўшқин сўзларини эшитган киши бу рақамлар замирида қанча маъно-мазмун, қанча меҳнату машаққат, қанча курашлар ётганини ҳис этади”.\nХалқимизда, устоз отангдан улуғ, деган мақол бор. Иқтисод соҳасида улкан пағоналарни босиб ўтган Абдурафиқ Аҳадов “Мен бундай даражага улуғ устозим, ҳар жиҳатдан менга ўрнак ва тарбиячи бўлган буюк зот туфайли етдим. Бу инсон – мамлакатимиз Президенти Ислом Каримовдир” деб эътироф этиши замирида жуда катта маъно мужассам. Бу маънонинг асл моҳиятини китобни мутолаа қилиш давомида англаб етасиз. Яъни, юртимиз мустақилликка эришган даврда жамиятимиз гўё узоқ йиллик қороғиликдан бирдан ёп-ёруғ жойга чиқиб қолган кишига ўхшарди. У шундай ёруғликка чиққан эдики, ҳамма нарса бутунлай янгилик бўлиб кўринар эди.\nДарҳақиқат, узоқ йиллик мустабид тузумдан халос бўлган жамиятимиз учун барчаси – янги сиёсат ҳам, шунга монанд иқтисод ҳам, параментаризм ҳам том маънода янгилик эди. Мустақиллигимиз бош меъмори бўлган азиз Юртбошимиз бутун жамиятимизнинг иқтисодий, сиёсий, маънавий ва бошқа муҳим пойдеворларини барпо этиш ҳамда мустаҳкамлаш борасида жуда улкан ишларга бош-қош бўлдилар. “Ҳаёт карвонлари” китобида айнан ана шу тарихий воқеа-ҳодисалар Абдурафиқ Аҳадов сиймоси, унинг жўшқин ва мураккаб фаолияти мисолида ёритилган.\nМуаллиф бир ўринда шундай ёзади: “Четдан қаралганда банк – энг “тинчгина” соҳага ўхшайди. Тўғри, бу ерда қандайдир шовқин-сурон, баҳс-мунозаралар бўлиб ётмаслиги мумкин. Бироқ, ҳамма жойнинг ҳам ўз тошу тарозиси бор. Бу борада хатоликка йўл қўймаслик учун нима қилмоқ керак? Аввало пухта билимга эга бўлиш, соҳа сирларини ўзлаштириб олиш зарур. Бунинг учун ишни қуйидан бошлаган маъқул. Ҳа, қайсики соҳада бўлмасин, ишни қуйи поғоналардан бошлаган ютаркан! Негаки, дастлаб тепадан пастга қараган киши унчалик кўп нарсани илғай олмайди. Қуйидан эса юқори кафтдек кўриниб туради. Ўша юқори поғонага етгунга қадар қўйилган ғиштлар, зиналарни ҳам билиб олишингиз мумкин. Тепада ким қандай ҳаракатлар қилаётгани, бинобарин, унинг ютуғи ва камчиликлари пастдан аниқроқ кўзга ташланади. Абдурафиқ Аҳадов ҳам ўз фаолиятини қуйидан бошлаган. Қуйи поғонанинг қора меҳнати унинг кўзларини пишитган. Шул боис у банк соҳасининг ипидан игнасигача яхши билади”.\nКитобда банк соҳаси сирларини мукаммал билган фидойи инсоннинг бу йўлда амалга оширган ишлари ҳақида таҳилилий фикр юритилади.\nБир ўринда Абдурафиқ Аҳадовнинг маълум муддат Қорақалпоғистонда фаолият кўрсатгани ҳақида сўз юритар экан, муаллиф шундай ёзади: “Бу ернинг табиатида қанчалик муаммо бўлса, жамиятда, хусусан, банк ишларида ҳам шунчалик чигал масалалар қалашиб кетган экан. Вақт кутиб турмайди. Тезроқ ишни бошлаш керак. Бироқ, бундай вазиятда нимадан бошламоқ керак? Бу ўлкада жуда мураккаб вазият вужудга келган эди. Орол денгизи талафоти экологияга қанчалик салбий таъсир этаётган бўлса, иқтисодий танглик ҳам одамларнинг шу қадар силласини қуритаётганди. Ичимлик суви етишмас, ишсизлик даражаси ортиб борарди. Бу муаммолар мутасаддиларни деарли қизиқтирмаётганини ҳар қадамда сезиш мумкин эди. Бунинг сабаби Қорақалпоғистон раҳбарларининг аксарияти Москвадан келишган, уларнинг маҳаллий халқ ҳаёти билан иши йўқ. Фақат ўз манфаатлари учун ҳаракат қилишаётгани кўриниб турарди”. Жамиятдаги мураккаб вазиятлар ҳақида шу зайлда сўз юритган муаллиф банк соҳасидаги чигал масалаларни ҳам ўқувчи кўз олдига келтириб қўяди: “Банк тизимида муаммолар шунчалик қалашиб кетган эдики, буларни ҳал этиш у ёқда турсин, ҳатто санаб адоғига етиш мушкул”. Бир ўринда шундай фикрлар эътиборингизни тортади: “Инкассация машиналари ночорлигини, банк бинолари ўта таъмирталаб эканлигини, иш жиҳозлари яроқсиз ҳолдалигини, кадрлар масаласи ачинарли аҳволдалигини ва ҳоказолар ҳақида” мутасаддилар билиши зарур экан. Бу масаланинг ечими қандай машаққат билан ҳал бўлгани ҳақида муаллиф атрофлича ёзган.\nСобиқ мустабид тузум даврида республикамизда юз берган иқтисодий қийинчиликлар сабабини кўпчилик яхши тушунмасди. Бунинг сабаблари кўп бўлган, албатта. Ушбу китобда эса унинг сабаблари банк фаолияти мисолида очиб берилади: “Ўзбекистон асосан бир томонлама хомашё етиштириб берадиган аграр тармоққа айлантирилгани сир эмас. Банк тизими эса чигал муаммоларга дуч келар, уларнинг ечимини топиш жуда мушкул бўларди. Сабаби, бюджет, пул-кредит тизими инқирозга учраб, тобора заифлашиб бораётганди. Деҳқонсаноати мажмуасига берилган кредитлар қайтмасдан оғир юк бўлиб, хўжалик юритувчи субъектлар (колхозлар, совхозлар, пахта тозалаш заводлари ва ҳоказолар) ҳисобида турарди. Бу маблағларни ундириш йўли йўқ эди. Биргина чораси, ўша маблағларнинг қайтариш муддатини турли баҳоналар билан чўзиб, яна хўжаликлар балансида кўрсатиш қолганди. Бу эса кўпгина корхоналар оборот маблағларининг тўлиқ емирилишига олиб келарди. Харажатлар ортиб бораётгани марказни умуман қизиқтирмасди. Натижада кўплаб ижтимоий муаммолар юзага келаётганди”. Мана гап қаерда! Китобда ана шу муаммолар қай тариқа ечимини топгани, бунда банк соҳасида катта билим ва тажрибага эга бўлган Абдурафиқ Аҳадов нималарга қодирлиги таҳлилий лавҳаларда ёритилгандир.\nКитобда Олий Мажлис фаолияти билан боғлиқ кўп ибратли воқеалар ҳам теран ёритилган. Айниқса, Пиримқул Қодиров, Эркин Воҳидов, Абдулла Орипов, Ўткир Ҳошимов, Хуршид Дўстмуҳаммад, Иброҳим Ғафуров каби атоқли адиб ва шоирларнинг депутатлик фаолиятлари ҳақида ҳам қизиқарли лавҳалар ёритилгани айни муддао бўлган. Айтиш жоизки, парламентимизда турли даврларда ўзбек адабиётининг улкан намоёндалари депутат сифатида фаолият кўрсатганлари ҳам айниқса ёш ижодкорлар учун ўзига хос ибратдир.\n“Ҳаёт карвонлари”нинг мантиқий давоми бўлган “Карвон манзиллари” ҳам салмоқли китоб бўлибди. Унда муаллиф Абдурафиқ Аҳадовнинг республикамиз газета-журналларида сўнгги йилларда ёритилган мақолалари, шунингдек, янги бадиалари, хотиралари ўқувчида катта қизиқиш уйғотади. Айниқса, “Икки палатали парламент истиқболлари”, “Иқтисодий пойдеворни мустаҳкамлаш йўлида”, “Иқтисодий инқироз бартараф этилади”, “Банк тизими – иқтисодиётнинг жадал ривожланиш негизи”, “Кучли қонунчилик – барқарор иқтисодиёт пойдевори”, “Иқтисодий ислоҳотларнинг ҳуқуқий асоси”, “Иқтисодий ривожланишнинг муҳим омили”, “Узоқни кўзлаган сиёсат самаралари”, “Адолат тантанаси”, “Истиқлол шукуҳи”, “Ўтмишдан хулоса чиқариб, келажакка умид билан”, “Иллатнинг илдизи бошқарувдаги нўноқликда”, “Ўзбекистоннинг тараққиёт модели” сарлавҳали мақолаларида муаллиф жамият ҳаётига иқтисодчи ва парламент депутати нигоҳи билан қарайди. Ўтмишга айланган собиқ мустабид тузум давридаги иқтисодий ҳаёт ва қонунларга бўлган муносабатларни бугунги ҳолат билан қиёсий таҳлил этади. Бу борада мустақиллик йилларида эришилган ютуқлар, ҳар бир соҳада амалга оширилган улуғвор ишларимиз билан ўтмишда қолиб кетган ўша ҳолатлар ўртасида осмон билан ерча фарқ борлигини катта ҳаёт тажрибасига эга бўлган Абдурафиқ Аҳадов жуда кўп факт ва рақамлар билан асослаб беради.\nПарламент депутатлари фаолияти фақат қонун чиқаришдан иборат эмас. Юртбошимиз ибораси билан айтганда, қонун чиқариш бу – ишнинг ярми холос, қолган ярми унинг ижросини таъминлаш билан изоҳланади. Китобдан ўрин олган “Парламент назорати: Қонун ва ижро” ҳамда “Таҳлил ва сабоқ” сарлавҳали мақолаларда қатор қонунлар ижросини назорат қилиш борасида амалга оширилган ибратли ишлар таҳлил қилинади. Очиғи, ушбу мавзуларда унча-мунча ўткир қалам соҳибиман деган журналистлар ҳам шу қадар теран танқидий мақола ёзишлари қийин…\nИнсон маълум ёшга етганида ҳаётида юзган берган қизиқарли, ғаройиб воқеа-ҳодисалар, эришган муваффақиятлари ҳақида шукроналик билан сўз юритадиган бўлиб қолади. Катта ҳаёт йўлини босиб ўтган Абдурафиқ Аҳадов ҳам “Афсонага айланган ёшлик”, “Дилдаги шукроналик”, “Ота изидан”, “Яшаш учун кураш”, “Саломатлик – туман бойлик”, “Оиланинг бетакрор олами” сарлавҳали мақола ва бадиаларида айниқса ёшлар учун ибратли ҳаёт йўли ҳақида мароқ билан ҳикоя қилади.\nКитобнинг “Ҳамкасблар ҳақида ҳикоялар” деб номланган 3-қисмида узоқ йиллардан буён парламентимизда самарали фаолият кўрсатаётган бир гуруҳ сафдошлари – фидойи депутатлар фаолияти ҳақида ҳикоя қилинади.\nШунингдек, “Умр дафтаридаги зарҳал битиклар” (Абдурафиқ Аҳадов замондошлар зикрида) деб номланган 4-қисмида эса устоз-у шогирдлар, ҳамкасблар, дўстларнинг дил сўзлари, бадиалари ўрин олган.\nИккала китоб ҳам ўқишли, сермазмун, тили равон ёзилган. Замонамиз қаҳрамонлари ҳақида мана шундай салмоқли асарлар, бадиалар яратилишини анча пайтдан буён кутаётган эдик. Наздимизда, бу борада ҳам салмоқли ишлар амалга ошмоқда. Бу йўлда китоб муаллифларига омад тилаймиз.\nпрофессор, филология фанлари доктори,\nуниверситети Ўзбек филологияси факультети\nдоценти, филология фанлари номзоди\n2014 йил 8 июль.\n«Карвон манзиллари» китоби 393-399 бетларидан олинди.\nNext story Дам олиш гурунги: Ҳошимжоннинг ҳамтовоғи\nPrevious story Ўзбекистон оммавий ахборот воситаларининг мафкуравий асослари (2)


Афғонистонда президентликка номзодлардан 16 нафари сайловдан четлатилди\nСобиқ вазир Абдуллоҳ сайлов комиссиясига ҳужжатларини топширмоқда.\nАфғонистон Мустақил сайлов комиссияси бўлажак президентлик сайловида иштирок этиш ниятини билдирган 26 номзоддан 16 тасини сайловдан четлатди.\nКомиссиянинг билдиришича, сайловдан керакли ҳужжатларни топшира олмаган кам танилган сиёсатчилар четлатилган.\nСайловда иштирок этиш ҳуқуқига эга бўлган 10 одам орасида эса собиқ ташқи ишлар вазирлари Абдуллоҳ ва Залман Расул, собиқ молия вазири Ашрат Ғани каби сиёсатчилар бор.\nАфғонистонда президентлик сайлови 2014 йилнинг 5 апрелида ўтказилади.


Британияда қурол-аслаҳа бўйича эксперт Дэвид Келли ўлими юзасидан тергов жараёнининг биринчи босқичи бугун ўз ниҳоясига етди.\n04 март 2021, Тошкент вақти: 01:23\nДэвид Келлининг Ироқ оммавий қирғин қуролларига оид ҳисобот муаллифларидан бири сифатида Би-Би-Си корпорациясига маълумот бергани аниқланганидан кўп ўтмай, унинг жасади топилган эди. Тахминларга кўра, доктор Келли матбуот томонидан унинг шахсияти ва ҳаётига бўлган қизиқиш кучайиши туфайли ўз жонига суиқасд қилган.\nБугун судда Келлининг собиқ ҳамкасби Оливия Бош савол-жавоб қилинди. Бошнинг айтишича, Дэвид Келли ундан маълумот олмоқчи бўлган Би-Би-Си журналисти Эндрю Гиллиган ҳаракатларини ҳайратланарли, дея баҳолаган.\nУшбу иш юзасидан тергов жараёнида сентябр ўртасигача танаффус эълон қилинди.


Ўзбекистонда “Спутник V” қандай ишлаб чиқарилмоқда - 26.10.2021, Sputnik Ўзбекистон\nЎзбекистонда коронавирусга қарши вакцина "Jurabek Laboratories" қўшма корхонасида ишлаб чиқарилмоқда. 26.10.2021, Sputnik Ўзбекистон\n29 июль куни Ўзбекистон президенти Шавкат Мирзиёев август ойидан Олмалиқ шаҳридаги "Jurabek laboratories" корхонасида “Спутник V” вакцинасини ишлаб чиқариш йўлга қўйилишини маълум қилиб, корхонанинг техник имкониятлари билан танишди.У ерда ишлаб чиқилган "Спутник V" вакцинасининг биринчи партияси 260,5 минг дозаси миқдорида Санитария-эпидемиологик осойишталик ва жамоат саломатлиги хизматига топширилди.\nмултимедиа, ўзбекистон, спутник v вакцинаси, фото\nЎзбекистонда коронавирусга қарши вакцина "Jurabek Laboratories" қўшма корхонасида ишлаб чиқарилмоқда.\nЎзбекистонда коронавирусга қарши вакцинани ишлаб чиқариш "Jurabek Laboratories" компаниясига топширилган.\nУ тендерда ғолиб чиққан.\nТанловда олтида даъвогар иштирок этган.\n"Jurabek Laboratories" да вакцина ишлаб чиқариш учун барча шароитлар яратилган.\nУнда аллақачон коронавирусга қарши вакциналар, жумладан, "Спутник V" ишлаб чиқарилмоқда.\nМутахассислар махсус кийимларни вакциналарни қадок ишлари билан шуғулланишади.\nИшчилар унинг бутунлигини текширишади.\nҚадоқланган вакциналар алоҳида қутиларга жойланади.\nВакциналарни сақлаш учун махсус музлатчилар бор.\nЎзбекистонда коронавирусга қарши вакцина ишлаб чиқарилиши\nУ ерда ишлаб чиқилган "Спутник V" вакцинасининг биринчи партияси 260,5 минг дозаси миқдорида Санитария-эпидемиологик осойишталик ва жамоат саломатлиги хизматига топширилди.


Сирдарё вилояти Янгиер шаҳар тиббиёт бирлашмасининг юқумли касалликлар бўлими биноси қайта реконструкция қилиниб, фойдаланишга топширилди. Бу ҳақда ЎзА хабар бермоқда.\nШу муносабат билан ташкил этилган тадбирда мамлакатимизда соғлиқни сақлаш тизимини тубдан ислоҳ қилиш, даволашнинг янги технология ва усулларини кенг жорий этиш, тиббиёт ходимлари меҳнатини рағбатлантириш орқали аҳоли, айниқса, оналар ва болалар саломатлигини муҳофаза қилиш самарадорлигини янада оширишга алоҳида эътибор қаратилаётгани таъкидланди.\n– Бўлимнинг янги биносида бемор ва шифокорлар учун замонавий шароитлар яратилган, – дейди Янгиер шаҳар тиббиёт бирлашмаси бошлиғи А.Вайдуллаев. – Бирлашмамизда 88 шифокор, 278 ўрта маълумотли тиббий ходим 40 мингга яқин аҳолига сифатли хизмат кўрсатмоқда. Қайта реконструкция қилинган ва замонавий жиҳозланган бўлим биноси аҳоли саломатлигини таъминлаш сифатини янада яхшилаш имконини беради.


“Миллий тикланиш” Президент лавозимига номзодни тасдиқлаш учун октябрь ойида съезд ўтказади\nТошкент, Ўзбекистон (UzDaily.uz) -- 2016-йил 16-сентябрь куни Тошкент шаҳрида Ўзбекистон “Миллий тикланиш” демократик партияси Марказий Кенгашининг навбатдаги Пленуми бўлиб ўтди.\nПленумда 2016-йил 4-декабрь куни бўлиб ўтадиган Ўзбекистон Республикаси Президенти сайловида Ўзбекистон “Миллий тикланиш” демократик партиясининг иштироки, Ўзбекистон Республикаси Президентлигига “Миллий тикланиш” демократик партиясидан номзод кўрсатиш таклифи ҳамда партиянинг навбатдаги Съездини чақириш тўғрисидаги масалалар муҳокама қилинди.\nПленумда эътироф этилганидек, Ўзбекистон Республикаси Марказий сайлов комиссияси томонидан 2016-йилнинг 9-сентябридан Ўзбекистон Республикаси Президенти сайлови бўйича сайлов кампанияси бошланганлиги эълон қилинди. Шунингдек, Ўзбекистон Республикаси Президенти сайловига тайёргарлик кўриш ва уни ўтказиш бўйича асосий тадбирлар дастури тасдиқланди.\nПленумда таъкидланганидек, Ўзбекистон “Миллий тикланиш” демократик партиясининг Уставида партиянинг Ўзбекистон Республикаси Президентлигига бўлиб ўтадиган сайловларда иштирок этиши белгиланган.\nШундан келиб чиққан ҳолда Пленумда партиянинг Ўзбекистон Республикаси Президенти сайловида иштирок этиши тўғрисида қарор қабул қилинди.


Уннинг бир қопини 15 минг сўм қимматига сотган маҳалла раиси 15 суткага қамалди\n27 октябр 2020, Тошкент вақти: 04:56\nМаҳалла раиси 60 қоп унни ўз ҳисобидан олганини айтган.\nСамарқандда эҳтиёжманд оилалар учун мўлжалланган арзон уннинг қопига 15 минг сўм қўшиб сотган маҳалла раиси 15 суткага қамалди. Бу ҳақда “Дарё уз” нашри хабар берди.\nХабарда айтилишича, 18 апрель куни Ургут тумани «Юқори Қайроқли» МФЙ раиси Ў.А. кам таъминланган оилаларга сотилиши мўлжалланган бир қопи 145 минг сўмлик 48 қоп унни 160 минг сўмдан сотган.\nСудда маҳалла раиси унни 15 минг сўм қимматига сотганини тан олган. Маҳалла раиси туман ҳокимлиги ва бошқа мутасадди ташкилотлар ташаббуси билан эҳтиёжманд оилаларга ажратилган 60 қоп унни 145 минг сўмдан ўз пулига сотиб олганини айтган. Унинг судда билдиришича, бу йўл билан вазиятдан фойдаланиб қолиб, тадбиркорлик қилмоқчи бўлган.\nУргут туман Маъмурий суди маҳалла раисини Маъмурий жавобгарлик тўғрисидаги кодекснинг 176-моддаси 1-қисми (Давлат рўйхатидан ўтмасдан ноқонуний тадбиркорлик фаолияти амалга ошириш), 194-моддаси 1-қисми (Ички ишлар органлари ходимининг қонуний талабларини бажармаслик), 195-моддаси (Ички ишлар органлари ходимларининг ўз хизмат бурчларини бажаришларига қаршилик кўрсатиш) билан айбли деб топди. Маҳалла раисис 1 миллион 115 минг сўм жаримага тортилди ва 15 суткага қамалди.


Шўрчи туманида янги лойиҳалар амалга оширилмоқда\nЎзбекистон Республикаси Президентининг 2017 йил 10-11 февраль кунлари Сурхондарё вилоятига ташрифи муносабати билан ўтказилган кенгайтирилган мажлисда вилоятда янги ишлаб чиқариш қувватлари ва иш ўринлари барпо этиш, аҳоли турмуш даражасини янада оширишга қаратилган истиқболли лойиҳаларни амалга ошириш бўйича топшириқ ва тавсиялар берган эди.\nБерилган топшириқларга мувофиқ, “Ўзпахтасаноат” АЖ томонидан Сурхондарё вилоятида бир неча лойиҳалар амалга оширилмоқда. Жумладан, Шўрчи туманида жамият тизимидаги пахта тозалаш корхонаси таъсисчилигида консерва маҳсулотлари ишлаб чиқариш цехи ҳамда мева ва сабзавот маҳсулотларини қуритиш-сақлашга мўлжалланган 1000 тонна сиғимли совутгичлар қуриб битказилди.\n“Agroeksport Invest” МЧЖ томонидан ишлаб чиқариш жараёнларида фойдаланиладиган замонавий дастгоҳларни ҳарид қилиш мақсадида Хитой Халқ Республикасининг “Yili Longteng International Trade Co., Ltd” Компанияси билан импорт шартномалар имзоланди. “Асака банк” АТБ Сурхондарё филиали томонидан тўловни амалга ошириш учун 635,63 минг АҚШ доллари миқдоридаги кредит маблағлари ажратилди ва технологик асбоб-ускунлар олиб келинди.\nҲозирги кунда “Agroeksport Invest” МЧЖтомонидан ишга туширилган совуткичларда ҳар-хил турдаги мева ва сабзавот маҳсулотлари, жумладан, олма, хурмо, узум, картошка ва сабзи маҳсулотлари сақланмоқда.\nШунингдек, мева ва сабзавотларини қуритиш ҳамда консервалаш цехида қурилиш ишлари нихоясига етказилиб, келгуси мавсумга тўлиқ ҳажмда ишлар олиб борилиши учун шай холатга келтирилди. Мазкур лойиҳа 2018 йилнинг сентябр ойида ишга туширилган бўлиб, 5 та доимий ва 20 та мавсумий янги иш ўринлари яратилди.


Украинанинг Изюм шаҳридаги 5 қаватли уй вайронаси остидан 44 кишининг жасади топилди\n26 май 2022, Тошкент вақти: 13:30\nИзюм шаҳар ҳарбий маъмурияти бошлиғи Олег Синегубов 5 қаватли уй вайронаси остидан 44 кишининг жасади топилгани тўғрисида Озодлик радиосига билдирди. Унга кўра, уй март ойининг бошларида Россия ҳарбийлари бомбардимони ортидан вайрон этилганди. Ҳалок бўлганларнинг барчаси тинч аҳоли вакилидир.\nСинегубов берган маълумотни уруш шароитида мустақил манбалардан тасдиқлатиш имконияти мавжуд эмас. Изюм шаҳри март ойининг ўрталарида Россия томонидан босиб олинган эди.\nАйни пайтда Россия ҳарбийлари Одесса шаҳрини бомбардимон қилишда давом этмоқда. Шаҳар кенгашининг билдиришича, Россия 9 май куни отган бомба савдо марказига келиб тушган. Портлаш оқибатида бир киши ҳалок бўлди, беш киши яраланди.\nБундан ташқари Москва Мариуполдаги “Азовстал” заводини бомбардимон қилишда давом этмоқда. Мазкур завод ҳудудида 2000 украин жангчиси Россия аскарларига қаршилик кўрсатмоқда.\n10 май куни шаҳар мэри ёрдамчиси “Азовстал”дан тинч аҳолининг асосий қисми эвакуация қилинганини, бироқ ҳозирда яна юз нафар тинч аҳоли завод ҳудудида қолаётганини билдирди. Шунга қарамай Россия ҳарбийлари “Азовстал”ни бомбардимон қилишдан тўхтамаётир.